تەكفیر وەك سەرچاوەی سەرەكی دروستبوونی تیرۆر و توندڕەوی\nدوکتور عەلی قەرەداغی\nئەگەر سەرنج بدەین بنەمای سەرەكی بۆ هەموو ئەو شتانەی كە ڕوو دەدەن لە تەقینەوە و تێڕوانینی هەڵە و بیرۆكەی لەناوبەر، دەگەڕێتەوە بۆ فیكری تەكفیری كە زەمەنێك پێش ئێستا سەری هەڵداوە كە ئەویش تەكفیری كۆمەڵگە مسوڵمانەكە و دەسەڵاتدارەكانییەتی و ناوزەدكردنیانە بە هەڵگەڕاوە، ئەمانە بەهۆی پەروەردە و فێركردنی قوتابخانە، پەیمانگا، زانكۆكان، وانەكان، وانەی ئایینی و كتێبەكان كە دەربارەی فیكری تەكفیر و گومڕابوون و بیدعە نوسراون زۆربەی ئوممەتی ئیسلامی پێ تاوانبار دەكەن لە ئەشعەری و ماتریدی... -كە هەتا ئێستاش ئەمانە نوێنەرایەتی زۆربەی ئوممەتی ئیسلامی دەكەن-، هەروەها فەتواكانی بەكافربوونی سۆفی و هاوشێوەكانیان لە گرووپە ئیسلامییەكان. ئەویش لەسەر بنەمای فراوانكردنی بازنەی ئەو شتانەی كە ئیمان پووچ دەكەنەوە و قسەكردنیانە لە سەر چەمكی "وەلاء و بەراء " هەروەها بەرتەسككردنەوەی تێگەیشتنیان بۆ چەمكی "وەلاء" و توندڕەوی لە شێوازی مامەڵەكردن لەگەڵ بێ باوەڕاندا، فراوانكردنی بازنەی تەكفیر بۆ ئەوانەی كە حوكم بەوە ناكەن كە خوا ناردوویەتی، ئەم تەكفیرە مەترسیدارە كە بڵاو بۆوە و لە سەدەكانی ڕابردوودا كۆمەڵی"جوهەیمان عوتەیبی" بەرهەم هێنا كە هەستان بە ڕشتنی خوێنی مسوڵمانان لەناو حەرەمی مەكی لە سەرەتای سەدەی 15ی كۆچی، ئایا چ تاوانێك لەوە گەورەترە كە كوشتار و كاولكاری لەناو حەرەمی مەكیدا ئەنجام بدەین و هەوڵ بدەین كۆدەتا بەسەر دەسەڵاتی شەرعیدا ئەنجام بدەین؟\nجوهەیمان عوتەیبی كۆمەڵەكەی لە كۆتایی سەدەی چواردەهەمی كۆچیدا دروست كرد لەپێناو گێڕانەوەی عەقیدەی ڕاستدا، لە سەرەتادا "شێخ بن باز" پشتیوانی لێ‌كردن و ئەوكاتە بە "الجماعە السلفیە المحتسبە" ناوی بردن، بەڵام زۆر بەداخەوە، گومانەكەی ڕاست دەرنەچوو، چونكە هەڵگەڕانەوە و هێرشیان كردەسەر حەرەمی مەكی، لەدوای ئەمەوە بن باز ڕازی بوو بەوەی كە بە گروپێكی هەڵگەڕاوەی شەڕكەر لە قەڵەم بدرێن و گوتی پێویستە بكوژرێن.(1) هەروەها لە زیندانەكانی میسریشدا كۆمەڵێكی تەكفیری تر دروست بوون كە ناوی خۆیان نابوو "جماعە التكفیر والهجرە" بە سەركردایەتی "محمد شكری مصطفی" هەر لەو كاتەدا مامۆستا "حەسەن هوزەیبی" ڕابەری گشتی برایان لە زینداندا بە كتێبێك وڵامی دانەوە بەناوی "دعاە لاقضاە". ئەم فیكرە تەكفیریە و كتێبەكان و وتارەكان و پەیامەكانیان، بوونە بنەمایەك بۆ دروستبوونی بزووتنەوە تیرۆریستییەكان لە سەلەفیەتی جیهادی و تەكفیری و هۆکاری دروستبوونی فیكر و بۆچوونەكانی قاعیدە و بۆكۆ حەرام و داعشیان لێکەوتەوە.\nلە هۆكارەكانی فیكری تەكفیری:\n• لایەنی فیكر و بۆچوون كە ئەمانە لەسەری پەروەردە دەبوون، لەوانەش بێهیوابوونی گەنجان لە جێبەجێكردن و چەسپاندنی ئایین و شەریعەت، ڕێگرەكان لەبەردەمیدا زۆر بوون و زۆر دژایەتی دەكرێن و ناهێڵن نە بە هەڵبژاردنێكی پاك و بێگەرد وەك سەركەوتنی ئیسلامیەكانی جەزائیر و میسر و تونس و نە بە شۆڕشی جەماوەری وەك لە بەهاری عەرەبیدا بینرا لە میسر و یەمەن و سوریا و .. هتد سەركەوتن بەدەست بهێنن.\n• مانەوەی كێشەی فەلەستین بە چارەسەرنەكراوی بۆ ماوەی زیاتر لە 60 ساڵ و بەردەوامیی زایۆنیستیەكان لە داگیركاری و پشتیوانی نەكرانی لەلایەن زۆربەی وڵاتانی عەرەبی و ئیسلامنی وەك پێویست.\n• بەردەوامی قەیرانە ئابووری و كۆمەڵایەتییەكان لە ڕووی هەژاری و بێكاری لەناو وڵاتە ئیسلامییەكان و نەبوونی ئاسۆیەك بۆ چارەسەركردنی.\nدابەزاندنی ئایەت بۆ شوێنێك، كە بۆ ئەو شوێنە دانەبەزیوە:\nوەك دابەزاندنی ئایەتەكانی جیهاد و جەنگ راستەوخۆ بۆ سەر نامسوڵمانەكان لە وڵاتانی ڕۆژاوا و ڕۆژهەڵات، لە كاتێكدا كە ئەم وڵاتانە سەفیر و رێكەوتن و بەڵێننامەیان هەیە لەگەڵ وڵاتە ئیسلامییەكاندا یان دابەزاندنی ئایەتەكانی دوڕووەكان بۆسەر مسوڵمانان، یان دابەزاندنی ئەو ئایەتانەی كە توندییان تێدایە بۆ حاڵەتی ئاشتی، پاشان گشتگیركردنی ئەم دید و بۆچوونە یەكێكە لە مەترسیدارترین ئەو تێگەیشتنە هەڵانەی كە گەنجانی مسوڵمانی تێی دەكەون و وایان لێدەكات كە نزیكیان بكاتەوە و هاوبەش بن لە كارە تیرۆریستەكاندا، ئەمانە هەڵدەستن بە ڕاڤەكردنی هەموو ئایەتەكانی شەڕ و جیهاد لە پێناوی خوادا كە گشتین و هیچ مەرجێكیان نییە و ئەوانەش لە مسوڵمانان كە ڕوویان تێدەكات پێویستە هەموویان جێبەجێی بكەن، لەبەر ئەوە هەموویان تاوانبارن، ئەوان لەو بڕوایە دان تەنها خۆیان بەو كارە هەڵدەستن و بەمەش تاوانەكە لە كۆڵ ئوممەت دەكەنەوە؟\nلێرەدا هەڵەكە ئەوەیە، كە هەموو واجبەكان لە ئیسلامدا تەنانەت پێنج ئەركانەكەش، مەرج و پێوەر و ڕێگری خۆیان هەیە، بە هەمان شێوە جیهادیش مەرج و پێوەر و ڕێگری خۆی هەیە، بەتایبەتیش لە جیهاددا شوێنكارەكەی هەموو ئوممەتی ئیسلامی دەگرێتەوە، لەبەر ئەوە جائیز نییە لەلای هیچ كەسێك یان گروپێكەوە بڕیاری لێ بدرێت، بەڵكوو ئەمە بڕیارێكی ترسناكە و دەبێت بەشێوەی دامەزراوەیی قسەی لێ بكرێت و بدرێتەوە دەست لێژنەی باڵای زانایان و دانایان لە وڵاتدا، بەڵام لە حاڵەتی ئەوەی كە وڵات بكەوێتە بەردەم شاڵاوی داگیركەران، لەوكاتەدا جیهاد دەبێتە مافێكی گشتی لە هەموو شەریعەتە ئاسمانییەكان و رێكەوتنە نێودەوڵەتیەكاندا هەر بەو شێوەیەیە.\nلەلایەكی ترەوە هەموو ئەو ئایەتە قورئانیانەی كە باسی جیهاد لەپێناوی خوادا بە مانای شەڕ دەكەن پەیوەستی دەكەنەوە بە دەستدرێژی و هێرشی دوژمنانەوە، ئەوكاتەش ئەو جیهادە بە بەرگری لە ئایین و شەرەف و دەوڵەت و نیشتمانی ئیسلامی لەقەڵەم دەدرێت، تەنانەت ئەو ئایەتەش كە بەئایەتی شمشێر ناونراوە، جەنگ تیایدا بۆ روبەڕوبوونەوەی دوژمنانی هێرشبەرە، وەك خوای گەورە دەفەرموێت [فَإِذا انسَڵخَ الْأَشْهُرُ الْحُرُمُ فَاقْتُلُوا الْمُشْڕكِینَ حَیْث ۆجَدتُّمُوهُمْ ۆخُذوهُمْ ۆاحْصُرُوهُمْ ۆاقْعُدُوا ڵهُمْ كُلَّ مَرْصَدٍ فَإِن تَابُوا ۆأَقَامُوا الصَّڵاەَ ۆا‌تَوُا الزَّكَاەَ فَخَلُّوا سَبِیڵهُمْ إِنَّ اللَّهَ غَفُورٌ رَّحِیمٌ] (التوبە: 5) ئەم ئایەتە فەرمان دەكات بە كوشتاری ئەو موشریكە عەرەبانەی كە بەڵێنیان دابوو بە دژایەتی پێغەمبەر و هەموو هەوڵێكیان خستبووە گەڕ لەپێناو لە ڕەگدەرهێنانی ئیسلام، ئەوانە لە بەڵێن و پەیمانەكەیان پەشیمان بوونەوە، هەروەك لە سەرەتای ئایەتەكەدا باسی دەكات. ئەوانە پێغەمبەر و هاوەڵەكانیان لە نیشتمانی خۆیان دەركرد، لەبەر ئەوە لەم كاتەدا جیهاد دژ بەمانە مامەڵەی هاوشێوەیە و دانانی سنوورێكە بۆ ئەو ستەمكاری و دەستدرێژییەی كە ئەنجامی دەدەن، وەك دەفەرموێت [ۆاقْتُلُوهُمْ حَیْث ثقِفْتُمُوهُمْ ۆأَخْڕجُوهُم مِّنْ حَیْث أَخْرَجُوكُمْ ۆالْفِتْنَەُ أَشَدُّ مِنَ الْقَتْلِ] (البقرە : 191).\nبەڵام لەگەڵا ئەوەشدا ئەم ئایەتە (ژمارە 5) لە پێشیەوە ئایەتی ژمارە (4) هەیە كە تیایدا، رێگە نادات شەڕ دژی ئەو موشریكانە بكرێت كە لەگەڵا پێغەمبەر (د.خ) رێكەوتنیان هەیە و پارێزگاریان لەو رێكەوتنە كردووە خوای گەورە دەفەرموێت [إِلَّا الَّذینَ عَاهَدتُّم مِّنَ الْمُشْڕكِینَ ثمَّ ڵمْ ێنقُصُوكُمْ شَیْئًا ۆڵمْ یُظاهِرُوا عَڵیْكُمْ أَحَدًا فَأَتِمُّوا إِڵیْهِمْ عَهْدَهُمْ إِڵ مُدَّتِهِمْ إِنَّ اللَّهَ یُحِبُّ الْمُتَّقِینَ] (التوبە: 4) لەدوای ئەوەش ئایەتی [ۆإِنْ أَحَدٌ مِّنَ الْمُشْڕكِینَ اسْتَجَارَكَ فَأَجِرْهُ حَتَّی ێسْمَعَ كَڵامَ اللَّهِ ثمَّ أَبْلِغْهُ مَأْمَنَهُ ذلِكَ بِأَنَّهُمْ قَوْمٌ لَّا ێعْڵمُونَ] (التوبە: 6) دێت.\nپوختە: ئایەتی ژمارە (5) لە سورەتی تەوبە و ئایەتەكانی تر، بەڵگەن لەسەر ئەو توندڕە و تیرۆریستانە نەك بەڵگە بێت بۆ پشتیوانی ئەوان(2).\nلە هەموو بارودۆخەكاندا، جیهاد بۆ ئەوە نییە كە بەزۆر ئایین بەسەر خەڵكدا بسەپێنیت، بەڵكوو بۆ وەستانەوەیە دژ بە هێرشكاری و چەسپاندنی ئازادییە بۆ بەندەكان، پارێزگاریكردنە لە شوێنەكانی پەرستش بۆ هەموو ئایینەكان، ئەمەش لە یەكەمین ئەو ئایەتەدا باسكراوە كە جیهاد ڕادەگەیەنێت وەك دەفەرموێت [أُذنَ لِلَّذینَ یُقَاتَلُونَ بِأَنَّهُمْ ظلِمُوا ۆإِنَّ اللَّهَ عَڵی نَصْڕهِمْ ڵقَدِیرٌ ] (الحج : 39)، ئەم ئایەتە بەڵگەیە لەسەر ئەوەی كە لە سەردەمی مەكیدا شەڕ رێگەی پێنەدراوە، ئەو كاتەش كە راگەیەنراوە و رێگەی پێدراوە، بۆ نەهێشتنی ستەم و رێگرتن بووە لە دوژمنكاری و وەستانەوە بووە بەرامبەر بە داگیركاری و رێگە خۆشكردنە بۆ چەسپاندنی ئازادی ئایینی، (صوامع) بۆ دیانەكان، (البیع) بۆ جوولەكەكان و (صلوات) بۆ هەموو ئەوانەیە كە نوێژ دەكەن و مزگەوتیش بۆ مسوڵمانان، هەروەها هەڵەیەكی كوشندەی تر ئەوەیە كە جیهاد سنوردار بكەیت لە جەنگدا، چونكە جیهاد چەمكێكی گشتگیرە و لایەنەكانی گیان و هەموو جۆرەكانی هەوڵا و تێكۆشان و بەخشین دەگرێتەوە بۆ خزمەتكردنی ئیسلام و نیشتمان و هاووڵاتیان، ئەوەش لە رێگەی میدیا یان بانگەواز یان كاری رێكخراوەیی و پەروەردەییە، خوای گەورەش ئەمە بە جیهادی گەورە ناودەبات وەك دەفەرموێت [ۆجَاهِدْهُم بِهِ جِهَادًا كَبِیرًا] (الفرقان: 52)، واتە: بە قورئان تێبكۆشە و هەوڵی بڵاوكردنەوەی بدە یان بە ئیسلام كاربكە و هەوڵی بڵاوكردنەوەی بدە، وەك ئیبنوعەباس و كەسانی تریش هەن وا دەڵێن.(3)\nقورتوبی لەسەر جەختكردنەوە لەم بۆچوونە دەڵێت"ئەم سوورەتە مەكییە و پێش فەرمانكردنی جەنگ هاتووە و ئەوەش بە جیهادی گەورە دانراوە، واتە نابێت كەمتەرخەمی تیا بكرێت".(4)\nپوختە: ئایەتەكانی جەنگ و جیهاد لەپێناوی خوا و ئەوەش كە بە مانای شەڕكردن هاتووە، بەهیچ جۆرێك نابێت دژ بە كەسانی مەدەنی و ئاشتیخواز بەكار بهێنرێت ئەگەر خاوەنی هەر بیروڕا و ئاینێك بێت، ئەمە كارێكی نامەشرووعە، لەجیاتی ئەمە پێویستە گرنگی بدرێت بە جیهادی بانگەواز و بڵاوكردنەوەی و هەوڵدان بۆ خزمەتكردنی نیشتمان و هاووڵاتیان بە هەموو شێوەیەك.\nلەلایەكی تریشەوە دابەزاندنی ئەو ئایەتانەی دەربارەی دوڕووەكان هاتووە بەسەر كۆی گشتی مسوڵماناندا هەڵەیەكی كوشندەیە و تاوانێكی گەورەشە، چونكە ئەمە تەنها لەگەڵ فیكری خەواریجەكاندا یەك دەگرێتەوە كە هەڵدەستن بە تەكفیركردنی هەر باوەڕدارێك ئەگەر تاوانێكی گەورە ئەنجام بدات.(5)\nئەو ئایەتانەش كە باس لە توندوتیژی و دڵڕەقی دەكەن، تەنها پەیوەستن بە حاڵەتی شەڕ و كوشتار و بەهیچ جۆرێك نابێت لە حاڵەتی ئاشتی و بانگەواز بۆ رێی خوا بەكار بهێنرێت، چونكە حاڵەتی ئاشتی و بانگەواز پێویستیان بە سۆز و بەزەیی و ئارامی و دانایی هەیە، بانگەوازیش دەبێت بە فەرمی و ناسكی و ئامۆژگاری جوان ئەنجام بدرێت وەك خوای گەورە دەفەرموێت [ادْعُ إِڵی سَبِیلِ رَبِّكَ بِالْحِكْمَەِ ۆالْمَوْعِظەِ الْحَسَنَەِ ۆجَادِلْهُم بِالَّتِی هِێ أَحْسَنُ إِنَّ رَبَّكَ هُۆ أَعْڵمُ بِمَن ضلَّ عَن سَبِیلِهِ ۆهُۆ أَعْڵمُ بِالْمُهْتَدِینَ] (النحل: 125)، هەروەها دەفەرموێت [ۆڵا تُجَادِلُوا أَهْڵ الْكِتَابِ إِلَّا بِالَّتِی هِێ أَحْسَنُ إِلَّا الَّذینَ ظڵمُوا مِنْهُمْ ۆقُولُوا ا‌مَنَّا بِالَّذی أُنزِڵ إِڵیْنَا ۆأُنزِڵ إِڵیْكُمْ ۆإِڵهُنَا ۆإِڵهُكُمْ ۆاحِدٌ ۆنَحْنُ ڵهُ مُسْلِمُونَ] (العنكبوت: 46).\nلە كۆتایدا دەڵێم خوای گەورە زاناترە بە ڕاستییەكان و هەموو شتێكیش دەگەڕێتەوە بۆلای خۆی، دوایەمین نزاشمان سوپاسگوزارییە بۆ خوای جیهانیان و ناردنی دروود و سڵاو بۆ سەر گیانی پاكی موحەممەد و یاران و شوێنكەوتوانی بە گشتی.\nپێگەی فەرمی دوکتور عەلی قەرەداغی


سه‌رۆكی ئه‌مریكا باس له ئه‌گه‌ری دوورخستنه‌وه له‌پۆسته‌كه‌ی ده‌كات\nسه‌رۆكی ئه‌مریكا باس له ئه‌گه‌ری دوورخستنه‌وه له‌پۆسته‌كه‌ی ده‌كات و ده‌ڵێت" له‌ئه‌گه‌ری دوورخستنه‌وه‌ی هه‌موو جیهان تووشی هه‌ژاری ده‌كات.\nدۆناڵد تره‌مپ سه‌رۆكی ولایه‌ته یه‌كگرتووه‌كانی ئه‌مریكا له‌چاوپێكه‌وتنێكی ته‌له‌فزیۆنیدا ڕایگه‌یاند، ئه‌گه‌ر له‌پۆستی سه‌رۆكایه‌تی وڵاته‌كه‌ی دووربخرێته‌وه، بازاڕی دارایی جیهان هه‌ره‌س ده‌هێنێت و هه‌مووان تووشی هه‌ژاری ده‌بن.\nتره‌مپ ئاماژه‌ی به‌وه‌شكردووه له‌ماوه‌ی سه‌رۆكایه‌تیه‌كه‌یدا هه‌لیكاری زۆری دۆزیوه‌ته‌وه‌و گه‌شه‌ی به‌ئابوری وڵاته‌كه‌یداوه، ده‌شڵێت گه‌ر له هه‌ڵبژاردنه‌كانی 2016دا هیلاری كلینتۆن سه‌ركه‌وتنی به‌ده‌ستبهێنایه، ئێستا خه‌ڵكی ئه‌مریكا له بارودۆخێكی زۆر خراپتردا ده‌بوون.\nوته‌كانی تره‌مپ له‌كاتێكدا كه مایكڵ كۆهین پارێزه‌ری پیشووی ناوبراو گورزێكی سیاسی مه‌ترسیداری له‌دۆناڵد تره‌مپ وه‌شاند، كاتێك له‌دادگایه‌كی نیویۆرك دانینا به‌كۆمه‌ڵێك تۆمه‌تدا، له‌وانه ته‌رخانكردنی پاره به‌شێوه‌یه‌كی نایاسایی بۆ كه‌مپینی هه‌ڵبژاردنی تره‌مپ، كۆهین باسی له‌وه‌شكردووه له‌سه‌ر داوای تره‌مپ بڕی 130 و 150 هه‌زار دۆلاری داوه‌ته دوو ئافره‌ت" كه په‌یوه‌ندییان له‌گه‌ڵ تره‌مپ هه‌بووه به ئامانجی بێده‌نگكردنیان له‌كاتی هه‌ڵبژاردنه‌كانی ئه‌مریكادا.\n3743 جار خوێندراوەتەوە


هێرشەکانی شەڕڤانان بۆ سەر كۆتا مۆڵگەكانی داعش بەردەوامە\n- 2/12/2019 3:25:00 PM 2368 جار خوێندراوەتەوە\nهێرشەکانیشەڕڤانانی هێزەکانی سوریای دیموکرات (هەسەدە) لە چوارچێوەی كۆتا قۆناغی هەڵمەتی "گەردەلولی جەزیرە" بۆ سەر چەکدارانی رێکخراوی داعش ڕۆژهەڵاتی سوریا لە قۆناغی کۆتاییدایە .\nبەپێی ئاژانسی فرانس پرێس، شەڕڤانانی هێزەكانی سوریای دیموكرات، هێرشیان كردوەتە سەر کۆتا ناوچەی ژێر دەستی چەکدارانی داعش، بەپێی چاودێری سوری بۆ مافەكانی مرۆڤ، پێكدادانەكانی نێوان شەڕڤانان و چەکدارانی داعش بونەتە هۆی گیانلەدەستدانی 16 هاوڵاتی مەدەنی كە منداڵیشیان لەناودایە.\nناوەندی راگەیاندنی هێزەکانی سوریای دیموکرات (هەسەدە) رایگەیاندوە، پاش ئەوەی بۆ ماوەی هەفتەیەك لە هێرشەكانیان وەستاون تا مۆڵەت بدەن بە هاوڵاتیانی مەدەنی لەو ناوچانە بڕۆنە دەرەوە، ڕۆژی شەممە 9-2-2019 لە هەرێمی باخۆزی قۆناغی کۆتایی هێرشەكانیان لە دژی چەکدارانی داعش دەستیپێکردوە، لە کۆتاییهێنان بە رێکخراوی داعش لە سوریا نزیکبونەتەوە.\nئاماژەی بەوەشکردوە، كۆتا روبەڕوبونەوە لەگەڵ داعش قۆناغێكی هەستیار دەبێت، بەهۆی ئەوەی گروپە چەكدارەكان خەڵكی مەدەنیان دەستگیركردوە و بەكاریانهێناون وەكو قەڵغانى مرۆیى.\nكۆتا روبەڕوبونەوە لەگەڵ داعش قۆناغێكی هەستیار دەبێت\nلە راگەیەندراوەکەی شەڕڤاناندا هاتوە، قۆناغی كۆتای زۆر بە وریاییانە ئەنجامدەدەن تا لە مەترسیەكانی زیانگه‌یاندن به‌خەڵكی مەدەنی ناوچەكە بەدوربن.\nرامی عەبدولرەحمان، بەڕێوەبەری چاودێری سوری بۆ مافی مرۆڤ رایگەیاند، "روبەروبونەوەكان بۆ فشارخستنە سەر چەكدارانی داعشە، تا خۆیان بدەن بە دەستەوە و هێزەكانی سوریای دیموكرات بە هێواشی دەرۆنە پێشەوە بەهۆی ئەو بەربەستانەی لە بۆمب و قەناس و خەندەق كە لە لایەن چەكدارانی داعشەوە دروستكراوە".\nروبەڕوبونەوەكان بۆ فشارخستنە سەر چەكدارانی داعشە، تا خۆیان بدەن بە دەست شەڕڤانانەوە\nئەوەش لەكاتێكدایە، شەڕڤانان رۆژی شەممە قۆناغی کۆتاییهاتنی هەڵمەتی "گەردەلولی جەزیرە"یان راگەیاند.\nلە كۆتاییەكانی ساڵی 2013 دا چەكدارانی رێكخراوی داعش دەستیانكرد، بە كۆنترۆڵكردنی خاكی سوریا و عێراق، روبەڕێکی فراوانی سوریایان داگیرکرد، ناوچەکانی ژێر دەستی داعش گەیشتبوە 130 هەزار كیلۆمەتر دوجا.\nقۆناغەكانی رزگاركردنی باكور و رۆژهەڵاتی خاكی سوریا لە كانتۆنی كۆبانێ-وە دەستیپێكرد، لەلایەن یەكینەكانی پاراستنی گه‌ل و ژنان و خەڵكی ئەو ناوچانە، دواتر و پاش دروستبونی هێزەكانی سوریای دیموكرات (هەسەدە) لە بەرواری 11ی تشرینی یەكەمی 2015دا، قۆناغەكانی رزگاركردن گەیشتە ناوچەی ئەل-هۆل و رەققە و لە ئێستاشدا ناوچەی جەزیرە.\nهێزەكانی سوریای دیموكرات كە لە پێكهاتەكانی خەڵكی سوریا و بە رێبەرایەتی شەڕڤانانی كورد لەو ناوچەیە پێكهاتوە، دەستیانكردوە بە رزگاركردن و گەڕاندنەوەی ناوچەكانی ژێر دەستی چەكدارانی داعش و رزگاركردنی خەڵكی مەدەنی لەو ناوچانەدا.


📅 Сегодня в истории 08-04 ▾\n| 💳 ПожертвованияПомогите нам построить лучшую Kurdipedia . Даже небольшие пожертвования могут изменить ситуацию. Нам нужны ваши пожертвования для достижения новых и быстрых технологий для вашего обслуживания, для устанавки и поощрения организации Kurdipedia и найма ответственных сотрудников для усиления и улучшения содержания , дизайна и ежедневной работы нашего сайта. | 📕 библиотекаКрупная курдская Электронная библиотека - (10,788) Книги | |\nДобавление элементов образует | نەجمەدین کەریم\nساڵی 1949 لە کەرکووک لەدایکبووە. $خوێندن$ سەرەتایی و ناوەندیی و ئامادەیی لە #کەرکوک# تەواوکردووە، پاشان کۆلێژی پزیشکی زانکۆی #موسڵ#ی تەواوکردووە. $چالاکی$ لە تەمەنی گەنجێتییەوە لەڕیزەکانی #یەکێتیی قوتابیانی کوردستان#دا کاریکردووە. لەساڵی 1971 هەڵبژێردرا بە ئەندامی مەکتەبی سکرتاریەت و بوو بەلێپرسراوی لقی موسڵ و دهۆکی یەکێتی قوتابیانی کوردستانی عیراق، لەڕیزەکانی #پارتی دیموکراتی کوردستان#دا کاریکردووە، دوای کارکردن لە نەخۆشخانەی کۆماریی کەرکوک وەکو پزیشک چووەتە ریزەکانی ناو شۆڕشی کوردستان و لەکاری پزیشکیی بەردەوامبووە تا تێکچوونی شۆڕش دوای 6ی ئازاری 1975. لەساڵی 1976 وەک پزیشکی تایبەتی سەرۆک مەلا #مستەفا بارزانی#، پێکەوە چوونەتە ئەمریکا و لەوێ ماوتەوە، بەردەوامبووە لە خوێندن تا پسپۆڕی (بۆردی) وەرگرت لە (Neurosurgery) (جراحة الجملة العصبیة) لە دانشگای جورج واشنتۆن و لەکاری خۆی بەردەوامبووە. لێپرسراوێتی زۆری وەرگرتووە و یارمەتی ژمارەیەکی زۆری دکتۆری کوردی داوە بۆئەوەی وەربگیرێن و لە نەخۆشخانەکان و پسپۆڕی وەربگرن. دکتۆر نەجمەدین عومەر کەریم، بەردەوامبووە لە کاری سیاسی کوردایەتی لەگەڵ خوێندن و کاری پزیشکی. لەساڵی 1988 لەگەڵ چەند هاوڕێیەکی #کۆنگرەی نەتەوەیی کورد# KNC یان لە باکوری ئەمریکا دامەزراند، لەساڵی 1991-1999 دا سەرۆکی کۆنگرەکە بووە. لە 15-06-1990 یەکەم کورد بووە لە بەردەم ئەنجومەنی پیرانی ئەمریکادا قسەبکات بۆ بەرگریکرد لە مافی گەلی کوردو ئاشکراکردنی تاوانەکانی ئەنفال و کیمیاباران. لەمانگی 4/1991 دا یەکەم کۆبوونەوەی رەسمی وەکو کورد لەگەڵ وەزارەتی دەرەوەی ئەمریکادا سازکردووە و بووەتە وتەبێژی سەرەکی کورد لە میدیاکانی ئەمریکا لەسەر کێشەی کورد، هانی وەزارەتی دەرەوەی ئەمریکای داوە بۆ کۆبوونەوە لەگەڵ بەرەی کوردستانی وەکو نوێنەری شەرعی کوردستانی عیراق. لەساڵی 1991 رۆڵی سەرەکی هەبوو بۆ دامەزراندنی بەشی کوردی دەنگی ئەمریکا کە لەساڵی 1992 دەستی بەپەخش کرد. لەساڵی 1996 ئەنیستیتیوتی کوردی لە واشنتۆن دامەزراند کە تائێستاش سەرۆکی Washinsku Kurdish instute. بەشداری کۆبوونەوەی کۆنگرەی نیشتمانی عیراق INC کرد لە ڤیەننا وە پاشان هەڵبژێردرا بۆ مەکتەب تەنفیزی. لە مانگی 12/2002 دا بەشداری کۆنگرەی ئۆپۆزسیۆنی عیراقی کرد لە لەندەن و هەڵبژێدرا بە یەکێک لەو 65 کەسەی سەرکردایەتی و بەشداری کۆبوونەوەی سەڵاحەدینی کرد لە مانگی 2/2003 دا. ئێستا ئەندامی بۆردی چەند رێکخراو و زانکۆیەکە، وەکو زانکۆی ناوەڕاستی فلۆریدا کە چوارەم گەورەترین زانکۆی ئەمریکایە، جێگری سەرۆکی ئەنستیتیوتی کوردی پاریس- ە. لە زۆر رۆژنامە و پڕۆگرامی تەلەفزیۆن لە ئەمریکا، ئەوروپا، کەنەداو رۆژهەڵاتی ناوەڕاستدا بەشداریکردووە، بەشداری کۆبوونەوەکانی ئەمریکاو جیهانی کردووە کە پەیوەندی بەکێشەی کوردەوە هەبووە، وتاری نوسراوی بڵاوکراوەتە لە رۆژنامە بەناوبانگەکانی ئەمریکا وەکو نیویۆرک تایمز، واشنتۆن پۆست، لوس ئەنجلس تایمز، واشنتۆن تایمز، هەروەها زۆر گۆڤارو رۆژنامەی تر. بەشداری کۆبوونەوەی پاریسی کردووە بۆ ئاشتبوونەوەی پارتی و یەکێتیی لەساڵی 1994 دا. یارمەتی مەسەلەی کوردی لە هەموو پارچەکانی کوردستاندا داوە، بەشداری کۆبوونەوەکانیان بووە، کۆنفرانس و سیمیناری بۆیان رێکخستووە و سەردانی سەرکردەکانیانی بۆ ئەمریکا رێکخستووە و یارمەتیداون. کاندیدی لیسی هاوپەیمانی کوردستانی لە پارێزگای کەرکوک بۆ هەڵبژاردنی پەڕڵەمانی ئێڕاق لە 2010دا.  ماوەیەکی زۆر پارێزگاری شاری کەرکوک بووە. رۆژی 14-09-2017 بەپێ بڕیاری ئەنجوومەنی نیشتمانیی ئێڕاق بەزۆرینەی دەنگەکان (بێ لە نوێنەرە کوردەکان) لە پۆستی پارێزگاری کەرکوک لابرا.


هەردوكیان دو شاشەیان هەیە و دەنوشتێنەوە\nدو بەرهەمە نوێیەكەی surfaceی كۆمپانیای مایكرۆسۆفت نمایشكرا\n- 10/3/2019 8:30:00 PM 5680 جار خوێندراوەتەوە\nكۆمپانیای مایكرۆسۆفت، دو ئامێری زیرەكی خستە بەر دیدی گشتی، كە توانای نوشتانەوەیان هەیە و بە هەماهەنگی لەگەڵ كۆمپانیای گوگڵ لە هەوڵی دابەزاندنی سیستمی ئاندرۆید-ن لەو ئامێرانەدا.\nئەو دو ئامێرە كە پێكهاتون لە تابلێت-ێك بە ناوی (سرفەیس نێۆ)، لەگەڵ مۆبایلێك بە ناوی (سرفەیس دوۆ) كە هەردوكیان توانای نوشتنانەوەیان هەیە و دوش شاشەیان تێدایە دەتوانرێت بە هەماهەنگی و بە جیا-ش كاریان پێبكرێت.\nمۆبایلەكە خاوەنی دو شاشەیە كە بڕیارە ساڵی داهاتو بخرێتە بازاڕەكانەوە، هەردو شاشە تیوارەكە بە گۆشەی 360 پلە پێكەوە پەیوەست كراون و توانای نوشتانەوەیان هەیە، بەوشێوەیە دەتوانیت هاوشێوەی پەرتوكێك بە تەواوی مۆبایلەكە بكەیتەوە، یاخود یبنوشتێنیتەوە و بیكەیتە یەك شاشە.\nلەكاتی كردنەوەیدا، تەختەكلیلێك لەسەر شاشەی دوەم دەردەكەوێت كە بە مەبەستی یاری و هاوشێوەی تەختەكلیلی كۆمپیوتەر كاردەكات، هەریەك لە كۆمپانیاكانی گوگڵ و مایكرۆسۆفت-یش بە مەبەستی بەخشینی سیستەمی ئاندرۆید بەو مۆبایلە هەماهەنگی دەكەن لە دیزاینكردنی ئاندرۆید بۆ سرفەیس دوۆ.\nتابلێت-ی سرفەیس نێۆ، توانای نوشتاندنەوەی هەیە و ڤێرژنێكی گەورەتری سرفەیس دوۆ-یە كە توانای هەڵگرتنی ویندۆز ئێكس-ی هەیە، لەكاتی كرانەوەی ئامێرەكە، 5.6 میلیمەتر ئەستورە و كێشی 655 گرام-ە.\nبەپێی پانۆس پانەی، بەڕێوەبەری وەبەرهێنانی كۆمپانیای مایكرۆسۆفت، شاشەكانی نێۆ تیوارترین شاشەی كریستاڵیە كە تا ئێستا بونی هەبێت، هاوكات دەتوانیت لە هەر یەكێك لە شاشەكاندا بەرنامەی جیاواز بەكاربهێنیت، یاخود یەك بەرنامە لە هەردو شاشەكەدا بەكاربهێنیت.\nتەختەكلیلێكیش لە بەشی پشتەوەی تابلێتەكەوە هەیە، كە لەكاتی پێویستدا بەكاردەهێنرێت كە لەكاتی كارپێكردنیدا بەشی سەرەوەی تەختەكلیلەكە بۆ كاری جیاواز بەكاردەهێنرێت، لەگەڵ هەمو ئەوانەشدا پێنوسێك بە موگناتیش لە بەشی پشتەوەی ئامێرەكەدایە.\nسرفەیس نێۆ لە پایزی 2020 دا بەردەست دەبێت


بزووتنەوەی راپەڕینی ئیسلامیی\nسه‌ره‌تای كاری ئەم حیزبە دەگەڕێتەوە بۆ رێكخستنێكی نهێنی كە لە ساڵی (1979) لەسەر دەستی سدیق عەبدولعەزیز (1939- 2019) دروستبوو، به یه‌كه‌م ڕێكخستنی ئیخوان له باشووری كوردستان داده‌نرێت، له دوای هه‌ڵوه‌شاندنه‌وه‌ی ئیخوان له ساڵی (1971)دا به شێوه‌یه‌كی ڕێكخراو ده‌ستی به‌كار كردبێت، سه‌ره‌تای كار له هه‌ڵه‌بجه‌وه ده‌ستی پێكرد، یه‌كه‌م شانه‌ی ئه‌م ڕێكخستنه پێكهاتبوو له: مه‌لا ئه‌حمه‌د شافعی، نازم عه‌بدوڵڵا، مه‌لا فه‌ره‌یدون، دواتریش موحه‌ممه‌د ڕه‌ئوف، ئومێد پاڕه‌زانی، مه‌ولود باوه‌موراد هاتنه پاڵ یه‌كه‌م شانه‌ی ڕێكخستن و له‌لایه‌ن خودی سدیق عه‌بدولعه‌زیزه‌وه سه‌رپه‌رشتی ده‌كران.\nئه‌م كۆمه‌ڵه هه‌ر له سه‌ره‌تای ده‌ست به‌كاربوونییانە‌وه له چه‌ند گه‌ڕه‌كێكی هه‌ڵه‌بجه كه‌وتنه چالاكی ڕێكخراوه‌یی، به‌ڵام چالاكییه‌كانیان تا ماوه‌ی دوو ساڵ له سنورێكی به‌رته‌سكدا به‌ڕێوه ده‌چوو، له سه‌ره‌تای هه‌شتاكاندا چالاكییەكانیان گەیاندە سلیێمانی و پاشان شارەكانی تر.\nساڵی 1985 لەگەڵ ئیخوانەكانی ناوەڕاستی عێراق رێكەوتنیان كرد و كاریان تێكەڵ كرد، بەڵام هەر زوو رێكخستنە نوێیەكە بەهۆی گیرانی چەند ئەندامێكیانەوە ئاشكرابوو، حكومەتی بەعس كەوتە راوەدونانی ئەندامانیان، بەوهۆیەوە سدیق عەبدولعەزیز و ژمارەیەك كادیریان لە 1986 بەرەو ئێران هەڵاتن، لەوێ كەوتنە چاكیی، بەڵام پێشتر سەلاحەدین محەمەد و ژمارەیەك هاوڕێی چووبوونە ئێران ولەوێ چالاكییان هەبوو، دوای چه‌ند كۆبونه‌وه‌یه‌ك لەنێوان هەردولادا، (9/11/1988) ڕێكه‌وتنێك له نێوانیان واژۆ كرا، ڕێكه‌وتنه‌كه له نێوان (دكتۆر عه‌بدولمه‌جید) به نوێنه‌رایه‌تی باڵی سدیق عه‌بدولعه‌زیز و (عومه‌ر ڕێشاوی) به‌نوێنه‌رایه‌تی باڵی سه‌لاحه‌ددین موحه‌ممه‌د كرا، له دوای ئه‌م ڕێكه‌وتنه، تا ڕاپه‌ڕینی (ئازاری 1991) ئیخوان له‌ناو ئاواره‌كان به گه‌رمی كه‌وته كاركردن، چالاكی ڕۆشنبیری، په‌روه‌رده‌یی و خزمه‌تگوزارییان هه‌بوو.\nدوای راپەڕینی ئازاری 1991، له ناوه‌ڕاستی ئەو ساڵە به‌دواوه كادیره پێشكه‌وتوه‌كانی هێڵی سدیق عه‌بدولعه‌زیز گه‌رانه‌وه كوردستان و په‌یوه‌ندیان به ئه‌ندامانی خۆیانه‌وه كرد، هاوكات سه‌لاحه‌دین محه‌ممه‌دیش گه‌رایه‌وه كوردستان و كەوتەوە چالاكیی، به گه‌ڕانه‌وه‌ی هه‌ردوولا و ده‌ستپێكردنه‌وه‌ی كاری ڕێكخراوه‌یی، ململانێی نێوان هه‌ردوو باڵی سدیق عه‌بدولعه‌زیز و سه‌لاحه‌دین محه‌ممه‌د چڕبوویه‌وه، هه‌ر لایه‌كیشیان پاساوی ده‌هێنایه‌وه كه هێڵی ئه‌و نوێنه‌ری ڕاسته‌قینه‌ی ئیخوانه و ده‌بێت خۆی سه‌رپه‌رشتی كاری ئیخوان بكات، بۆ ئەمەش پشتئەستور بوون بە بڕگەیەكی رێكەوتنەكەیان كە لە ساڵی 1988 كردبویان و هەریەكەیان لە بەرژەوەندی خۆیان راڤەیان دەكرد.\nكاركردنی سه‌لاحه‌دین محه‌ممه‌د و سدیق عه‌بدولعه‌زیز به ئاراسته‌ی توندبوونی زیاتری ململانێی نێوانیان ڕۆیشت، لێره‌وه زاراوه‌ی هێڵی یه‌ك بۆ ڕێكخستنه‌كانی سه‌لاحه‌دین محه‌ممه‌د و هێڵی دوو بۆ ڕێكخستنه‌كانی سدیق عه‌بدولعه‌زیز به‌كارده‌هات، توندبوونی ململانێی هه‌ردوولاش دژایه‌تیكردنی یه‌كتری به‌دوای خۆیدا هێنا.\nهه‌رچه‌ند هێڵی دوو هه‌وڵی زۆریاندا بۆ به‌ده‌ستهێنانی مۆڵه‌تی ئیخوان و مانه‌وه له چوارچێوه‌ی ئیخوان، به‌ڵام به‌ده‌مه‌وه‌نه‌هاتن و بێمنه‌تی ئیخوان، سدیق عه‌بدولعه‌زیز و هاوكارانی بێهیوا كرد، ئیخوان به ڕاشكاوی پێیوتن ئه‌گه‌ر ده‌تانه‌وێت ئیخوان بن، ئه‌وه له‌گه‌ڵ سه‌لاحه‌دین محه‌ممه‌د بن، ئه‌گه‌رنا له بازنه‌ی ئیخوان ئه‌ژمار ناكرێن بۆیه هێڵی دوو كه‌وتنه‌خۆ بۆ دۆزینه‌وه‌ی چاره‌سه‌ر، كە خۆیدەبینیەوە لە جیابوونه‌وه له ئیخوان و پێكهێنانی حیزب.\nده‌رئه‌نجامی هه‌ڵوێستی ئیخوان، هێڵی دووی به‌و ئاراسته‌دا برد كه بڕیاری یه‌كلاكه‌ره‌وه بدات و حیزب دروست بكات، دواجار له (22/11/1992) حیزبێكی نوێ ڕاگه‌یه‌نرا، له‌ناو چه‌ند بژاره‌یەكیش بۆ ناوی حیزب، ناوی (بزووتنه‌وه‌ی ڕاپه‌ڕینی ئیسلامیی له كوردستان) هه‌ڵبژێردرا، هه‌ر له كۆبوونه‌وه‌كه‌دا سدیق عه‌بدولعه‌زیز به ئه‌مینداری گشتیی و نازم عه‌بدوڵا به جێگری دانران، دوانزه كه‌سی تریش بوونه یه‌كه‌م ده‌سته‌ی سه‌ركردایه‌تی – شورا -ی حیزب، ئه‌وانیش: عه‌لی عه‌بدوڵا، محه‌ممه‌د عومه‌ر، ئیكرام كه‌ریم، مه‌حمود حه‌مه‌ئه‌مین - غازی، ناسح ساڵح، كه‌ریم ئه‌حمه‌د، ئه‌یوب نیعمه‌ت – ئارام قادر، محه‌ممه‌د حه‌سه‌ن، سمكۆ عه‌بدولغه‌فور، ئومێد عه‌بدولعه‌زیز- ئیحسان، تۆفیق كه‌ریم، ئیبراهیم ئه‌مین – عه‌بدوڵا عه‌زیز-، تا ناوه‌ڕاستی (1994) ناوی حیزبه‌كه (بزووتنه‌وه‌ی ڕاپه‌ڕینی ئیسلامی له كوردستان) بوو، به‌ڵام له‌و مێژوه‌وه پاشكۆی (له كوردستان) لابرا و ناوه‌كه به (بزووتنه‌وه‌ی ڕاپه‌ڕینی ئیسلامیی) مایەوە كە بە (برا) ئاماژەی پێدەدرا.\nدوای ڕاگه‌یاندنی (برا)، سه‌ركرده و كادیرانی ئه‌و حیزبه به‌شێوه‌یه‌كی به‌رفراوان كه‌وتنه جموجۆڵ و په‌ره‌پێدانی كار، حیزب به شێوه‌یه‌كی نهێنی كاریده‌كرد و هیچ باره‌گایه‌كی ڕه‌سمی نه‌كرده‌وه، به‌ڵام لقه‌كانی (یەكێتی رۆشنبیرانی موسڵمانی كورد) وەكو رێكخراوێكی پیشەیی سەر بە حیزب له شار و شارۆچكه‌كان جێگه‌ی باره‌گای فه‌ڕمی گرتبوویه‌وه و چالاكییه‌كانی (برا) له‌وێدا ئه‌نجام ده‌دران.\nدوای ڕاگه‌یاندن، ورده ورده (برا) وه‌كو حیزبێك سیمای تایبه‌ت به خۆی وه‌رگرت، كه خۆیده‌بینیه‌وه له:\n1-دژایه‌تی بیر و به‌رنامه‌ی ئیخوان.\n2-بانگه‌شه‌كردنی جیهاد و په‌ره‌پێدانی گیانی جیهادی له‌ناو ئه‌ندامانیدا.\n3-په‌یڕه‌وكردنی سه‌له‌فیه‌ت و ڕه‌نگدانه‌وه‌ی له فیكر، تێڕوانین، دونیابینی و هه‌ڵوێستدا.\nتا ساڵی (1996) بە فەرمی (برا) هیچ بارەگایەكی نەبوو، بەڵام كار و چالاكیی بەشێوەی بەرچاو فراوان ببوو، گۆڕینی مەنهەجی پەروەردەیی یەكێك بوو لە ئەرك و كارە گرنگەكانی دوای ڕاگەیاندنی (برا)، تا ڕاگەیاندنی حیزب مەنهەجی ئیخوان تاكە سەرچاوەی پەروەردەیی ئەندامان بوو، بەڵام دوای ڕاگەیاندن لیژنەیەك پێكهێنرا بۆ دانانی مەنهەجی پەروەردەیی، تا ساڵی (1995) مەنهەجی پەروەردەیی تەواوكرا كە دوو ئاراستە بە زەقی تێیدا ڕەنگیدابوویەوە، ئەوانیش: سەلەفیبوون و جیهادیبوون.\nلە (24/2/1996) بزووتنەوەی راپەڕین كۆنگرەی یەكەمی بەست، لە ڕاپۆرتی سیاسی كۆنگرەدا، ئامانجە ستراتیجییەكانی (برا) بۆ قۆناغی داهاتوو خرانەتەڕوو كە خۆدی دەبینێتەوە لە:\nیەكەم: جەختكردنەوە لەسەر گەردنگیری بە (قورئان و سوننە)ەوە لە هەموو بوارەكانی ژیاندا، ئەویش بە:\n1-سەرجەمی بەرنامە سیاسیی، فیكریی و پەروەردەییەكان كاڵای (قورئان و سوننە)ی بە باڵادا بكرێت.\n2-ئەندامان بەو تێگەیشتنە گشتگیرەوە پیادەی بەرنامەكانیان بكەن لە هەموو بوارەكاندا.\n3-جەماوەر لەسەر گەڕانەوە بۆ قورئان سوننە ڕابهێنرێت.\n4-گرنگیدان بە زانستە شەرعییەكان.\n5-گرنگیدان بە زانستە مرۆیی و ئەزمونییەكان تا تێگەیشتن لە دەوروبەر زانستیانەبێت.\nدووەم: گرنگیدان بە خۆئامادەكردن و بەهێزكردنی ڕۆحی جیهادی، ئەویش لە ڕێگەی:\n1-رواندنی فیكری جیهادیی لە دەرونی ئەنداماندا.\n2-بەئاگاهێنانەوەی جەماوەر لە فیكریی جیهادیی.\n3-تێگەیشتن لە حوكمی جیهاد و گەورەیی و پلەوپایەی.\n4-پێگەیاندنی موجاهیدی ناوازە بە تێگەیشتنەوە.\n5-پاراستنی هاوسەنگی لە نێوان هێز و غیرەت، سۆز و بەزەیی و لێبوردەیی و بەكارهێنانی هەریەكەیان لە شوێنی گونجاوی خۆی.\nسێیەم: بەجەماوەریكردنی (برا) لە ڕێگەی:\n1-روونكردنەوەی فیكری (برا) بۆ جەماوەر.\n2-تێكەڵبوونی زیاتر لەگەڵ عەشایەر و چینەكانی تری كۆمەڵگە.\n3-پەرەپێدانی ڕێكخراوە جەماوەرییەكان.\nچوارەم: گرنگیدان بە كێشەی كورد، لە ڕێگەی:\n1-گەیاندنی كێشەی كورد بە لایەن و ڕێكخراوەكانی ناوخۆ و دەرەوە.\n2-بەستنەوەی كێشەی كورد بە كێشەی میللەتانی تری موسڵمان و بیدەنگ نەبوون لە پشتگوێخسنی.\n3-دروستبوونی كیانێكی كوردی سەربەخۆ لە ژێر ئاڵای ئیسلامدا ئامانجی گەورەمانە.\n4-هاوكاری ڕێكخراوە خێرخوازیەكان بۆ ئاوەدانكردنەوەی كوردستان.\nپینجەم: یەكخستنی ڕیزی موسڵمانان، لە ڕێگەی:\n1-دروستكردنی قەناعەت لای هەمووان بە زەرورەتی یەكبوون.\n2-نەهێشتنی بەربەستە دەروونییەكان لە نێوان موسڵماناندا.\n3-یەكخستن و نزیكردنەوەی بۆچوونەكان.\nلە كۆنگرەی یەكەم تا كۆنگرەی دووەم، (برا) لەم بوارانە هەنگاوی نا:\n1-وەكو حیزبێكی سیاسیی بە تەواوی لە گۆڕەپانی سیاسیی كوردستان دەركەوت.\n2-كردنەوەی بارەگای مەڵبەندەكان لە ناوچە جیاوازەكان، تا بەر لە كۆنگرەی یەكەم كارەكان بەڕێژەیەكی زۆر بە نهێنی بەڕێوەدەچوون.\n3-چالاكبوونی زیاتر لە بواری ڕاگەیاندن و دەركردنی ڕۆژنامە و دانانی ئیزگەی ڕادیۆ.\n4-بەرفراوانكردنی كاری ڕێكخستن.\nبزووتنەوەی راپەڕین لە (10/10/1998) لە سلێمانی كۆنگرەی دووەمی بەست بە نوێنەرایەتی سەرجەم مەڵبەند و ئۆرگانەكان (606) كەس بەشداری كۆنگرە بوون\nدوای كۆنگرە، پێداچوونەوە بە پەیڕەو و پڕۆگرامی ناوخۆ كرا، نووسینگە و مەڵبەندەكان پێكهێنرانەوە، بەڵام دوای سێ مانگ لە بەستنی كۆنگرەی دووەم بیرۆكەی نزیكبوونە و یەكگرتن لەگەڵ بزووتنەوەی ئیسلامیی لە كوردستانی عێراق (باسك) بووە بەهێزترین بژارەی قۆناغی نوێی كار، بۆ تاوتوێكردنی نزیكبوونەوە لەگەڵ بزووتنەوەی ئیسلامیی، ڕۆژی (15/4/1998) مەكتەبی سیاسیی كۆبوونەوەیەكی ئەنجامدا، بڕیاریاندا لە شورا گفتوگۆی لەبارەوە بكەن، ڕۆژانی (27-30/4/1999) شورا كۆبوونەوەی كرد، لە كۆبوونەوەكەدا بڕیاردرا پڕۆژەی نزیكبوونەوە لەگەل (باسك) بخرێتە بواری جێبەجێكردنەوە.\nرۆژی (25/5/1999) كۆبوونەوەی فەڕمی وەفدی (برا) و (باسك) لە سلێمانی بەڕێوەچوو، لەو كۆبوونەوەدا، ڕێكەوتنێكی (10) خاڵی لە نێوان هەردولا بە مەبەستی یەكبوون واژۆكرا، بۆ جێبەجێكردنی ڕێكەوتنەكەش پاشكۆیەكی (32) خاڵی ئامادەكرا، پاشان لە ڕۆژانی (8/6/1999) و (14/6/1999) دوو ڕێكەوتنی تەواوكاری تر لە نێوان سدیق عەبدولعەزیز ئەمینداری گشتیی (برا) و عەلی عەبدولعەزیز ڕابەری گشتیی (باسك) واژۆ كرا، چەند خاڵێكی ناكۆك لە نێوان هەردوو مابوونەوە، دواجار لە (30/6/1999) ئەو خاڵانەكەش كە جێی ناكۆكی بوون یەكلاكرانەوە و بڕیاری كۆتاییان لەسەر درا، دواتر كۆی خاڵەكانی ڕێكەوتنەكانی (8/6/1999)، (14/6/1999) و (30/6/1999) لەلایەن مەكتەبی سیاسیی هەردوولاوە واژۆی لەسەر كرا، بەمەش هەردولا ڕێكەوتن لەسەر یەكگرتن و پێكهێنانی حیزبی سێیەم بەناوی (بزووتنەوەی یەكبوونی ئیسلامیی لە كوردستان/ عێراق)، بە فەرمی لە (21/8/1999) لە ئاهەنگێكدا حیزبی نوی ڕاگەیەنرا، بەمەش كۆتایی هات بە بزووتنەوەی راپەڕینی ئیسلامیی و ئەو حیزبە لەسەر شانۆی سیاسیی نەما.\nمێژووی (برا) بە چەند قۆناغێكدا تێپەڕیوە، هەریەك لەو قۆناغانە تایبەتمەندی خۆی هەیە لە ڕووی دید، تێروانین و هەڵوێست، دەكرێت قۆناغەكان بەم شێوەیە دابەش بكەین:\nقۆناغی یەكەم: بەر لە ڕاگەیاندنی (برا): لەم قۆناغەدا وەكو ڕێكخستنێكی نهێنی كاردەكرا كە بە هێڵی دوو ناسرابوو، فیكری ئیخوان سەرچاوە و ئیلهامبەخشی ئەو ڕێكخستنە بوو، بە سەرنجدان لەو قۆناغە كاركردن لە بواری بانگەواز و دەركردنی چەند بڵاكراوەیەك و دروستكردنی هەندێك ڕێكخراوی پیشەیی كورتهەڵاتبوو، كەمتر خۆیان دەدا لە قەرەی بابەتە سیاسییەكان.\nقۆناغی دووەم: لە ڕاگەیاندنی (برا) لە (22/11/1992) تا كۆنگرەی یەكەم لە (24/2/1996): لەم قۆناغەدا (برا) وەكو حیزبێكی سەربەخۆ و خاوەن فیكر و هەڵوێستی تایبەت دەركەوت، ناسنامەی سەلەفیبوون و جیهادیبوون بووە ناسنامەی سەرەكی ئەو حیزبە، لە هەندێك دید و تێروانین وەكو حیزبێكی پەڕگیر دەركەوتووە.\nقۆناغی سێیەم: لە دوای كۆنگرەی یەكەم تا دروستكردنی بزووتنەوەی یەكبوون (1999): كە قۆناغی كاری ئاشكرایە، تێیدا پێداچوونەوە بە هەندێك لە دید و تێروانینەكانی ڕابردوو كرایەوە، بە تایبەت مامەڵەكردن لەگەڵ هێزە عەلمانییەكان.


چوار ڕێ بۆ نه‌هێشتنی كه‌ڕووی ناوده‌م\nبه‌شێكی زۆرتان ڕه‌نگه تووشی كه‌ڕووی ناوده‌م بووبێتنه‌وه كه بووه‌ته ھۆی په‌یدابوونی ئازاری ناوده‌م و نه‌جوینی خواردن به شێوه‌یه‌كی ئاسان، بۆ ئه‌م مه‌به‌سته ماڵپه‌ڕه‌كانی دنیا ئاماژه‌ی به چه‌ند ڕێ چاره‌سه‌رێكی كردووه كه یارمه‌تی ھێوركردنه‌وه‌ی ئازار و نه‌ھێشتنی كه‌ڕووی سپی ناو ده‌می ھه‌یه.\nڕێگه‌چاره‌كانیش ئه‌مانه‌ی خواره‌وه ده‌گرێته‌وه:\nگه‌ڵای ئه‌لۆڤێرا: ئه‌م سه‌وزه‌یه یارمه‌تی كه‌م كردنه‌وه‌ی ئازاری كه‌ڕووی و زیبكه‌ی ناوده‌م ده‌دات و به‌مه‌یش ھه‌ست به نه‌مانی ده‌كه‌ن.\nخوێ: كه‌وچكێك خوێ و گیراوه‌ی لیمۆ تیكه‌ڵاو بكه‌ن له ناو كووپێكی ئاوی گه‌رم، بۆ ماوه‌یه‌ك غه‌ڕغه‌ڕه‌ی پێ بكه‌ن، ئه‌م ڕێیه به سووده بۆ ئه‌و كه‌سانه‌ی ئازاری گه‌روویان ھه‌یه.\nڕۆنی كونجی: به یه‌كێك له‌و ڕۆنانه داده‌نرێت دژه ھه‌وكردنه و ئازاری ناوده‌م ناھێڵێت، بۆیه ده‌ستان به بڕێك له‌م ڕۆنه چه‌ور بكه‌ن، له‌و شوێنانه‌ی بده‌ن كه كه‌ڕووه‌كه‌ی لێ په‌یدا بووه، به‌مه‌یش ئازار و ھه‌وكردنه‌كه‌ی له‌ناو ده‌به‌ن.\nهه‌نگوین: دوو كه‌وچك له‌م گیراوه‌یه له‌گه‌ڵ كووپێك ئاوی گه‌رم تێكه‌ڵاو بكه‌ن، بۆ ماوه‌یه‌ك له‌سه‌ر برینه‌كه جێی بێڵه، دواتر خۆت جیاوازییه‌كه ده‌بینی، پێویسته ڕۆژانه دووجار ئه‌م كرداره دووباره بكه‌نه‌وه.


ئادابەكانی پرسیار و وەڵام : ماڵپەڕی وەڵامەکان\nفەرموون ئێوە و فەرموودەیەكی پێغەمبەری خوا (ﷺ) كە هەموو ئەم خاڵانەی سەرەوەی تێدا ـ هەم لە پرسیارەكان و هەم لە وەڵامەكانیشدا ـ بە روونی بە دی دەكرێن:\nعَنْ عُمَرَ بْنِ الْخَطَّابِ (رضي الله عنه) قَالَ: ((بَيْنَمَا نَحْنُ جُلُوسٌ عِنْدَ رَسُولِ اللَّهِ (ﷺ) ذَاتَ يَوْمٍ إِذْ طَلَعَ عَلَيْنَا رَجُلٌ شَدِيدُ بَيَاضِ الثِّيَابِ، شَدِيدُ سَوَادِ الشَّعَڕ، لاَ يُرَى عَلَيْهِ أَثَرُ السَّفَڕ، وَلاَ يَعْڕفُهُ مِنَّا أَحَدٌ، حَتَّى جَلَسَ إِلَى النَّبِيِّ (ﷺ)، فَأَسْنَدَ رُكْبَتـَيْهِ إِلَى\nرُكْبَتَيْهِ، وَوَضَعَ كَفَّيْهِ عَلَى فَخِذَيْـهِ، وَقَالَ: يَا مُحَمَّدُ أخْبِرْنِي عَنِ الإِسْلامِ.\nفَقَالَ رَسُولُ الله (ﷺ): الإِسْلاَمُ أنْ تَشْهَدَ أَنْ لا إلَهَ إلاَّ الله، وَأَنَّ مُحَمَّداً رَسُولُ الله، وَتُقِيمَ الصَلاةَ، وَتُؤْتِيَ الزَّكَاةَ، وتَصُومَ رَمَضَانَ، وَتَحُجَّ الْبَيْتَ إِنِ اِسْتَطَعْتَ إِلَيْهِ سَبِيلا.\nفَعَجِبْنا لَـهُ، يَسألُهُ ويُصَدِّقُه !\nقَالَ: فَأَخْبِرْنِي عَنِ الإِيـمَانِ.\nقَالَ: أنْ تُؤْمِنَ بِاللهِ وَمَلاَئِكَتِهِ وَكُتُبِهِ وَرُسُِلهِ وَاليَوْمِ الآخِڕ، وَتُؤْمِنَ بِالْقَدَڕ خَيْڕهِ وَشَرَّهِ.\nقال: فَأَخْبِرْنِي عَنِ الإِحْسَانِ.\nقَالَ: أَنْ تَعْبُدَ الله كَأَنَّكَ تَرَاهُ، فَإنْ لَمْ تَكُنْ تَرَاهْ فَإِِنَّهُ يَرَاك.\nقَالَ: فََأَخْبِرِْنـي عَنْ السَّاعة.\nقَالَ: مَا الـمَسْؤُولُ عَنْهَا بِأَعْلَمَ مِنَ السَّائِلِ.\nقَالَ: فََأَخْبِرِْنـي عَنْ أَمَارَاتِهَا.\nقَالَ: أَنْ تَلِِدَ الأَمَةُ رَبَّتَهَا، وَأَنْ تَرَى الْحُفَاَةََ الْعُرَاةَ الْعَالَةََ ڕعَاءَ الشَّاءِ يَتَطَاوَلُونَ فِي الْبُنْيَانِ.\nثُمَّ انْطَلَق، فَلَبِثْنا مَلِيَّاً.\nثُمَّ قَالَ: يَا عُمَرُ أَتَدْڕي مَنِ السَّائِلُ ؟\nقَالَ: هَذَا جِبْڕيلُ أَتَاكُمُ يُعَلِّمُكُمْ أَمْرَ دِينِكُمْ)) صحيح مسلم رقم: (1)\nلە كاتێكدا كە ئێمە دانیشتبووین لە لای پێغەمبەری خوا (ﷺ) لە ناكاودا پیاوێكی جل و بەرگ زۆر سپی و موو زۆر ڕەش دەركەوت بۆمان، شوێنەواری سەفەر كردنی پێوە نە دەبینرا، وە كەسیش لە ئێمە نەیدەناسی، تاوەكو لە لای پێغەمبەردا (ﷺ) دانیشت، جا هەردوو ئەژنۆی دایە پاڵ هەردوو ئەژنۆی پێغەمبەرەوە، و هەردوو لەپی خستە سەر هەردوو ڕانییەوە، ئەنجا وتی:\nئەی (مُحَمَّد) هەواڵم بدەرێ سەبارەت بە ئیسلام.\nپێغەمبەری خوایش (ﷺ) فەرمووی: ئیسلام بریتییە لەوەی كە شایەتی بدەیت بەوەی كە هیچ پەرستراوێك نییە شایستەی پەرستن بێت جگە لە خوا، وە بەڕاستی (مُحَمَّد ﷺ) پێغەمبەری خوایە، و نوێژە فەرزەكان بە ڕێك و پێكی بكەیت، و زەكات بدەیت، و ڕۆژووی مانگی ڕەمەزان بگریت، و حەجی ماڵی خوای گەورە ئەنجام بدەیت ئەگەر توانات هەبوو.\nپێغەمبەری خوایش (ﷺ) فەرمووی: ئیمان بریتییە لەوەی كە باوەڕ بێنیت بە خوا و فریشتەكانی و كتێبەكانی و پێغەمبەرەكانی و ڕۆژی دوایی، وە باوەڕ بێنیت بە قەدر خێر و شەڕی.\nپێغەمبەری خوایش (ﷺ) فەرمووی: چاكەكاری بریتییە لەوەی كە خـــوا بپەرستیت وەكو ئەوەی كە بیبینیت، وە ئەگەر تۆ خوا نەبینیت ئەوا ئەو تۆ دەبینێت.\nپێغەمبەری خوایش (ﷺ) فەرمووی: پرسیار لێكراو زاناتر نییە لە پرسیاركار.\nپێغەمبەری خوایش (ﷺ) فەرمووی: كەنیزەك خاوەن و سەروەرەكەی خۆیی لێدەبێت، وە دەبینیت كەسانێكی پێ پەتی (الْحُفَاَة) و ڕەش و ڕوت (الْعُرَاة) و هەژار و نەدار (الْعَالَة) و شوانی مەڕ و ماڵات (ڕعاءَ الشَّاء) بینایەی بەرز دروست دەكەن.\nئەنجا پێغەمبەر (ﷺ) فەرمووی: ئەی عومەر ئایا دەزانیت ئەوەی كە پرسیاری كرد كێ بوو ؟\nسوودێك: هەندێك لە ئەهلی عیلم لە میانەی ژماردنی سوودەكانی فەرموودەیەدا فەرموویانە: (وفـي الـحديث دلالة على طريقة من طُرق التعليم: وهي السؤالُ الـجواب) قوائد وفوائد من الأربعين النووية ص: (49).\nنووسەر: مامۆستا محمد عبدالرحمن\nدوو شەممە ١٧ / رجب / ١٤٤٢ ١ / ئادار / ٢٠٢١


حیزبی دێمۆکراتی کوردستانی ئێران بە دەست پێکردنەوەی قۆناخێکی تری خەباتی سیاسی و چەکداری بەدژی ڕێژیمی ئاخوندی تاران و لە قاودانی سیاسەتە دژی گەلی و\nمرۆڤی و بڵاوکردنەوەی بیروهزری سیاسی و نەتەوایەتی لە سەر ئەساسی بنەمای شوناسێکی تازە و دێمۆکڕاسی کە تێیدا مافی سیاسی گەلی کورد و گەلانی تری وڵات ڕەنگ بداتەوە، خەباتی سیاسی خۆی دڕێژە پێداوە و لە مێژووی تێکۆشانیدا هەرگیز لە ڕێچکەی ڕاستی و سیاسەتی وردبینی و ستڕاتیژی نەتەوەیی خۆیدا بەلاڕێدا نەچووە و بەردەوام داکۆکیکارێکی سەرسەختی مافی سیاسی خەڵکی کوردستان بووە و سوارچاکێکی بەئەزمونی ئەوبوارە ماوەتەوە. دوا بە بەدوای رووداوەکانی سووریە و ئێراقیشد، سیاسەتی ئاژاوەگێڕانەی ئاخوندەکان زیاتر لە ساڵانی ڕابردوو کەوتۆتەسەر زار و زمانی ناوەندە گرینگ و بڕیار بەدەستەکانی گێتی و ئیدارەی نوێی ئەمریکاش لە هەمبەر ئێراندا سیاسەتێکی بەتەواوی توند پەێڕەدەکا بۆ ئەوەی کاربەدەستانی وڵات بەزۆر بێنێتەسەر ڕێگای دروست و بەجێ. خەباتی سیاسی حیزبی دێمۆکڕاتی کوردستانی ئێران لە هەلومەرجی ئێستادا، دەرفەتێکی ئەوتۆی دروستکردوە کە لە داهاتوویەکی نزیكدا ئاکامی بەرهەمەکەی هەست پێدەکرێت و ئەو بڕیارە سیاسی و مێژوویەی حیزب وەك خاڵێکی درەوشاوە لە مێژووی ڕۆژهەڵاتدا پڕشەنگ دەداتەوە.


سه‌ره‌کی, ١٢ ی مانگی سێ ٢٠١٣\nسێشه‌ممه ١٢ ی مانگی سێ ٢٠١٣\nشوان موحه‌مه‌د : پرسیاره‌که له‌وه‌دایه ئایا فاکته‌ره ناوخۆییه‌کانی کورد له هه‌رێمدا ڕێگه به کشانه‌وه ده‌دات له به‌غدا؟!\nلێکدانه‌وه و خوێندنه‌وه‌ی جودا ده‌کرێن له‌سه‌ر ئه‌و شیانانه‌ی کشانه‌وه‌ی کورد له به‌غدا به‌دوای خۆیدا ده‌یهێنێت.\nمێزگرد: ئه‌گه‌ر و نه‌گه‌ری کشانه‌وه‌ی کورد له به‌غدا\nله پاش کۆبونه‌وه‌که‌ی ڕۆژی شه‌ممه‌ی سه‌رۆکی هه‌رێمی کوردستانی عێراق له‌گه‌ڵ نوێنه‌رانی کورد له به‌غدا قسه و باس له‌سه‌ر ئه‌گه‌ر و نه‌گه‌ره‌کانی کشانه‌وه‌ی کورد له حکومه‌تی عێراق گه‌رم و گوڕه.\nخسرۆ و مه‌سعود کوردپوری ڕۆژنامه‌وان ده‌ستگیر ده‌کرێن\nجه‌عفه‌ر کوردپور:" خسرۆ و مه‌سعود کوردپوری براکانم هیچ کاری نایاساییان نه‌کردووه و ته‌نیا داکۆکیان له مافی خه‌ڵکی کردووه."\nمێزگرد: ئۆپۆزسیۆنی سوریا جارێکی تر کۆبونه‌وه‌ی پێکهێنانی حکومه‌تی کاتی وه‌پاش ده‌دات\nبه پێی ژماره‌یه‌ک له ده‌زگاکانی ڕاگه‌یاندن،ڕۆیته‌رز و فرانس 24، جارێکی تر هاوپه‌یمانه‌تی نیشتیمانی سوریا کۆبونه‌وه‌ی بۆ پێکهێنانی حکومه‌تی کاتی وه‌پاشدا.\nمێزگرد: ده ساڵ پاش شه‌ڕی عێراق\nله‌م مانگه‌دا ده ساڵ به‌سه‌ر پرۆسه‌ی ئازادکردنی عێراقدا ڕه‌ت ده‌بێت، ده ساڵه ڕژێمه‌که‌ی سه‌دام حسێن ڕووخاوه و بۆ زیاتر له حه‌وت ساڵه ده‌وڵه‌تی یاسای نوری ئه‌لمالیکی سه‌ره‌ک وه‌زیر فه‌رمانڕه‌وای وڵاته‌که‌یه.\nشه‌پۆلێکی ناڕه‌زایی بۆ زیاتر له ده هه‌فته‌یه له عێراق له شاره‌کانی زۆرینه‌ی دانیشتوانه‌که‌ی له عه‌ره‌بی سوننه‌ن ده‌ستیپێکردووه و ده‌شویسترێت تان و پۆیه‌کی به‌هاری عه‌ره‌بی پێبدرێت.


ژیان | کولتوور | هەیفا وەهبی 14 ئێكسسواراتی گرانبەهای لێدزراوە\nهەیفا وەهبی 14 ئێكسسواراتی گرانبەهای لێدزراوە\n2020-09-07 | 1059 جار خوێندراوەتەوە\nهەیفا وەهبی، هونەرمەندی دیاری لوبنانی چەند وێنەیەكی گرانترین پارچە ئێكسسواراتەكانی لە ستۆری ئینستاگرام دانا و رایگەیاند كە ئەو كەرەستانەی لێدزراوە.\nهەیفا وتوشیەتی پێشتر پێیوابووە ئەو ئیسكسواراتانەی ونكردووە بەڵام دواتر دڵنیا بووەتەوە كە لێیدزراوە و دەشڵێت هەر كەسێك ئەو كەرستانەی بینی بەزووی ئاگاداری بكەنەوە.\nهونەرمەندە لوبنانیەكە وێنەی ئەنگوستیلەیەكی بەردی زمرودی لە ماركەی شوبارد بڵاوكردووەتەوە و دەڵێت "ئەگەر هەر كەسێك ئەم ئەنگوستیلەیەی بینیوە یاخود هەوڵی كڕینی دەدات لە یەكێك تكایە ئاگادارم بكەنەوە، ئەمە یەكێكە لەو پارچانەی كە وونم كردووە".\nئەو لە بارەی ماوەی دزرانی كەرەستەكانی دەڵێت نزیكەی ساڵێك پێش ئێسٍتا دیار نەماوە لە سەرەتاوە وایزانیوە خۆی شوێنەكانیان نادۆزێتەوە بەڵام ئێستا دڵنیایەكە ئەو ئەنگوستیلەیەی یەكێكە لەو 14 پارچەیەی كە دزراون لێم.\nئەو بەڵێنیشیداوە كە هەر كەسێك ئەو پارچە گرانبەهایانەی گێڕایەوە ناوی پارێزراو دەبێت، ئەوە جگە لەوەی كە چەندین پارچەی دیكەشی داناوە كە لێی دزراون و بەهای ئەو كەرەستانەشی ئاشكرا نەكردووە كە بە چەند دەخەمڵێندرێن.\nهەیفا وەهبی تەمەنی 44 ساڵە و لە ساڵی 1992وە وە لە ناو هونەری پۆپدا كار دەكات و لە سەر ئاستی جیهانی عەرەبی هونەرمەندێكی ناسراوە، بەشداری چوار فیلمی كردووە و لە پێنج زنجیرە دراماشدا بەشداریكردووە.


7/2/2020 5:01:00 PM 58 جار خوێندراوەتەوە\nبۆ هه‌ر پڕۆژه‌یه‌ك هه‌لومه‌رج و بنه‌ما و میكانیزمی تایبه‌ت به خۆی هه‌یه بۆ سه‌ركه‌وتن، به تایبه‌ت ئه‌و پڕۆژانه‌ی خه‌سڵه‌ت و سیفاتی گشتگیریان هه‌یه، وه‌كو پرۆژه‌و پلانی چاكسازی له كۆمه‌ڵگا دواكه‌وتوه‌كاندا كه هه‌مو كایه‌و بواره‌كانی ژیانی ئه‌م كۆمه‌ڵگایانه پێویستیان به گۆڕانكاری و سه‌رله‌نوی بونیادنانه‌وه هه‌یه.\nله روی مێژوییه‌وه كۆمه‌ڵگای دواكه‌وتو تاراده‌یه‌ك چه‌مكێكی نوێیه، ئه‌گه‌رچی هاو واتاكانی وه‌كو كۆمه‌ڵگای ساده‌و كلتوری سه‌ره‌تایی و كۆمه‌ڵگای میكانیكی و چه‌ندین چه‌مكی تر بۆ گوزارشتكردن له جۆرێكی تایبه‌تی و هاوشێوه‌ی كۆمه‌ڵگای دواكه‌وتو سه‌دان ساڵ پیشتر له لایه‌ن زانایان وفه‌یله‌سوفان و بیرمه‌ندانه‌وه به‌كارهاتوه، به‌ڵام دوای جه‌نگی جیهانی دوه‌م و رزگاربونی ژماره‌یه‌كی زۆری گه‌لانی داگیركراو له ژێر ده‌سه‌ڵاتی ئیمپریالیزم، هه‌ندێك چه‌مك و بابه‌تی كۆمه‌ڵناسی له بواری پۆلێنكردنی كۆمه‌ڵگاكاندا هاتنه ئاراوه ،وه‌كو كۆمه‌ڵگا تازه پیگه‌یشتوه‌كان و كۆمه‌ڵگا گه‌شه‌سه‌ندوه‌كان و كۆمه‌ڵگا دواكه‌وتوه‌كان و كۆمه‌ڵگای جیهانی سێ و...هتد، له راستیدا ئه‌م ناوزه‌د كردنه بێ پێشینه نه‌بو، به‌ڵكو تویژه‌رانی كایه‌ی زانسته كۆمه‌لایه‌تی و سیاسیه‌كان له‌م ریزبه‌ندی و پۆلێنكردنانه‌یاندا پشتیان به چه‌ند پێوه‌رێكی هزری و شارستانی و كلتوری وه‌كو تایبه‌تمه‌ندی دیموگرافی و گه‌شه‌كردنی شارنشینی و ئاستی داهاتی تاك و رێژه‌ی خوێنده‌واری و په‌ره‌سه‌ندنی ته‌كنۆلۆژی و كاڵبونه‌وه‌ی جیاوازیه جێنده‌ری و نه‌ژادی و چینایه‌تیه‌كان ده‌به‌ست، جگه له‌وه‌ی به ده‌یان توێژینه‌وه له باره‌ی خه‌سڵه‌ت و تایبه‌تمه‌ندیه‌كانی هه‌ر یه‌كێك له‌و جۆرانه‌ی كۆمه‌ڵگاكان ئه‌نجامدران بۆ ئه‌وه‌ی به‌ر له هه‌مو شتێك كۆمه‌ڵگاكان خۆیان بناسن و بزانن له چ قۆناغێكی گه‌شه‌كردن و په‌ره‌سه‌ندندان، دواتر كۆمه‌ڵگا دواكه‌وتوه‌كان به به‌رنامه كار بۆ تێپه‌راندنی ئه‌و قۆناغه بكه‌ن و نیشانه‌ی په‌ره‌سه‌ندن و پێشكه‌وتنیان پێوه دیار بێت.\nبۆیه له په‌نجا‌كانی سه‌ده‌ی رابردو به دواوه، به مه‌به‌ستی چاكسازی له هه‌مو ئه‌و كۆمه‌ڵگایانه‌ی له ژێر چه‌وساندنه‌وه‌و هه‌ژمونی ئیمپریالیست رزگار ده‌بون، سه‌ره‌تاو له یه‌كه‌م هه‌نگاودا جه‌خت ده‌كرایه سه‌ر نه‌خشه‌و پلان و به‌رنامه‌ی پیشكه‌وتنی كۆمه‌ڵایه‌تی ،واته گۆڕانكاری به به‌رنامه له كۆی بونیادی كۆمه‌ڵایه‌تی كۆمه‌ڵگاكاندا، له رێگای گه‌شه‌پێدانی ئابوری و به پیشه‌سازی كردن وبونیادنانی ژێرخانێكی به‌هێزو به‌رزكردنه‌وه‌ی داهاتی نه‌ته‌وه‌یی، بۆ ئه‌وه‌ی له ره‌نگدانه‌وه‌ی ئه‌و گه‌شه‌كردنه‌دا پلانی چاودێری كۆمه‌ڵایه‌تی و خۆراك و خزمه‌تگوزاریه‌كانی وه‌كو په‌روه‌رده‌وفێركردن و ته‌ندروستی و كاره‌با و رێگاوبان و ئاوه‌دانكردنه‌وه‌و پێكه‌وه به‌ستنی هه‌رێم و به‌شه‌كانی وڵاته‌كه‌یان جێبه‌جێ بكه‌ن ،له ئه‌نجامی ئه‌مه‌شدا هه‌ندێك له‌م كۆمه‌ڵگایانه له ماوه‌یه‌كی مێژویی كورتدا گۆڕانێكی ریشه‌یی و چۆنایه‌تیان به‌سه‌ردا هات و له شێوه‌ی بازدان (قه‌فزه)له كۆمه‌ڵگای خێڵه‌كی ونه‌خوێنده‌وار ،سه‌ره‌تایی و برسی، كشتوكاڵی دواكه‌وتوه‌وه بون به كۆمه‌ڵگای پیشه‌سازی و ته‌كنۆلۆژی پێشكه‌وتو ،چونكه هه‌ر له بنه‌ڕه‌تدا مه‌رجی پیشكه‌وتن (تقدم)ده‌بێ هه‌مو بواره‌كانی ژیانی كۆمه‌ڵگا له ئاینده‌دا زۆر جیاوازبن له قۆناغی پیش ده‌ستپێكی پڕۆسه‌كه.\nهه‌ندێك له كۆمه‌ڵگاكانی باشوری رۆژهه‌ڵاتی ئاسیا باشترین نمونه‌ی پیشكه‌وتنی كۆمه‌ڵایه‌تی و گه‌شه‌كردنی خێرای ئابوری و په‌ره‌سه‌ندنی كلتوری و رۆشنبیری و چاكسازی بنچینه‌یین له ژیانی سیاسی و په‌یوه‌ندیه نێوده‌وڵه‌تیه‌كانیاندا ،كه سه‌دان ساڵ بو له ژێر ده‌سه‌ڵاتی كۆلۆنیالیستی پورتوگالی و هۆڵه‌ندی و به‌ریتانی و له‌به‌رده‌م هێرش و په‌لاماری یابانی و چینی و مه‌غۆلی بوبونه قوربانی ،بۆیه كاتێك له په‌نجاكان و شه‌سته‌كانی سه‌ده‌ی رابردودا له میانی خه‌بات و تێكۆشانێكی دورودرێژه‌وه ئازادبون و سه‌ربه‌خۆییان وه‌رگرت ،هه‌ندێك وڵاتی وه‌كو ئه‌ندونیسیا و مالیزیاو هۆنكۆنگ وسه‌نگافوره ...هتد له‌وپه‌ری دواكه‌توییدابون ، له هه‌ندێكیاندا وه‌كو ئێمه زۆربه‌ی زۆریان تا ئه‌و سه‌رده‌مه ته‌خته‌ره‌ش و ته‌باشیرو مامۆستای قوتابخانه‌یان نه‌دیبو. زیاتر له (90%)یان نه‌خوێنده‌واربون ، هیشتا زۆرینه‌یان ئۆتۆمبێل و رێگاوبانی خۆشكراویان نه‌دیبو، گڵۆپ و كا ره‌با وكه‌ره‌سته‌و ئامیره‌كانی ساردكه‌ره‌وه‌و روناكه‌ره‌وه‌یان نه‌دیبو، بازاڕی ناوه‌ندی و ماركێتی گه‌وره‌و هه‌ژماركردنی ئه‌لكترۆنیان نه‌دیبو، بلاوبونه‌وه‌ی نه‌خۆشی و رێژه‌ی مردنی منداڵ و برسیه‌تی و هه‌ژاری له ئاستێكی زۆر به‌رزدا بو، ناته‌بایی كۆمه‌لایه‌تی و شه‌ری نێوان بنه‌ماڵه‌و خێڵه‌كان هه‌میشه له سه‌رپی و ئاماده‌بو.\nئه‌وانیش به قۆناغی شه‌ڕی ناوخۆو براكوژی و هه‌وڵی سڕینه‌وه‌ی یه‌كتردا تێپه‌رین، ده‌ستێوه‌ردانی وڵاتانی دراوسێ و چاوتێبرینی یابان و چین و وڵاته ئه‌وروپیه‌كانیان بینی، دواتر میكانیزمێكی گونجاویان دۆزیه‌وه‌و ده‌ستورێكیان بۆ خۆیان نوسی و سیسته‌می فیدرالی و سه‌ربه‌خۆیی ویلایه‌ته‌كان و كرانه‌وه‌و یه‌كتر قبوڵكردنیان هه‌ڵبژارد، پشتیان به به‌رهه‌می ناوخۆ و ده‌ستی كاری خۆماڵی و توانا ئابوری و مرۆییه‌كانی خۆیان به‌ست، بۆیه له ماوه‌ی سی چل ساڵی رابردودا سه‌ره‌ڕای ئه‌وه‌ی روبه‌روی ده‌یان گرفتی جۆراوجۆربونه‌وه، له هه‌مو بواره‌كاندا بازدانێكی گه‌وره‌یان هاویشت، له ستراتیژی نه‌هێشتنی هه‌ژاری و پاكوخاوێنی شاره‌كان وكۆنتڕۆڵكردنی نه‌خۆشیه‌كان و په‌روه‌رده‌و فێركردن و به ئه‌لكترۆنیكردنی به‌ڕێوه‌بردن و رێكخستنی كۆمه‌ڵگادا مۆدێلێكی نمونه‌ییان پیشاندا، به هه‌زاران كیلۆمه‌تر هێڵی ئاسنینیان دروست كرد بۆ پێكه‌وه به‌ستانی ویلایه‌ت و شارو شارۆچكه‌كانیان ،به ده‌یان وێستگه‌ی به‌رهه‌مهێنانی كاره‌بایان دروست كرد به وزه‌ی خۆروبه‌كارهێنانه‌وه‌ی خاشاك و رۆنی دره‌خت بۆ پاراستنی ژینگه، ئه‌وه‌ی پێی ده‌گوترێت ته‌كنۆلۆژیای كه‌سك، ئێستا كێبڕكێ له‌گه‌ڵ وڵاته پیشه‌سازیه پیشكه‌وتوه‌كاندا ده‌كه‌ن له‌سه‌ر داهێنانی سه‌رسوڕهێنه‌رو به‌رزی داهاتی تاك و پێشه‌نگی دروستكراوه تەکنەلۆژیاکان، به پێی راپۆرتی نه‌ته‌وه یه‌كگرتوه‌كان له ساڵی (2018)دا له هه‌ندێك له‌م كۆمه‌ڵگایانه‌دا ناوه‌ندی داهاتی ساڵانه‌ی هه‌ر تاكێك گه‌یشتوه‌ته نزیكه‌ی (64584) هه‌زار دۆلار و له ریزبه‌ندی ده یه‌كه‌مه‌كانی وڵاتانی جیهانن، له باره‌ی شه‌فافیه‌ت و به‌گژاچونه‌وه‌ی گه‌نده‌ڵیش له ریزی هه‌ره پێشه‌وه‌و له یه‌كه‌مه‌كانن.\nبێگومان ئێمه‌ش له چاو تروكانێكدا ناتوانین لاسایی ئه‌و كۆمه‌ڵگایانه بكه‌ینه‌وه، به‌ڵام نزیكه‌ی (30)ساڵه جۆرێك له ئازادی خۆ به‌ڕێوه‌بردنمان هه‌یه، كه‌چی تا ئێستا نه‌خزمه‌تگوزاریه سه‌ره‌تاییه‌كانی وه‌كو ئاو و كاره‌با و خوێندن وته‌ندروستی و شاره‌وانیمان فه‌راهه‌م كردوه، نه سه‌فه‌رێكمان به شه‌مه‌نده‌فه‌ر و تراموای و میترۆ له وڵات و به ناو شاره‌كانی خۆماندا كردوه، له‌م هه‌زاره‌ی سێیه‌م و سه‌ده‌ی بیستویه‌كه‌مه‌دا تا ئێستا نه كارتی ئه‌لكترۆنی و نه ژماره بانكمان دیوه، نه‌ژێرخانێكی ئابوری و به‌رهه‌مێنانی به‌هێزمان هه‌یه، به سه‌دان ملیۆن دۆلار قه‌رزارین و برسیه‌تیش هه‌ره‌شه‌مان لێ ده‌كات! له كاتێكدا وڵاتی ئێمه له روی خاك و ئاو و هه‌واو یه‌ده‌كی نه‌وت و كانزا و سه‌رچاوه‌سروشتیه‌كانه‌وه چه‌ندین جار له وڵاتی ئه‌وان ده‌وڵه‌مه‌ندتره.\nئێستا به هه‌مو پێوه‌ر و تایبه‌تمه‌ندیه‌كانی كۆمه‌ڵگای دواكه‌وتو، عێراق به گشتی و هه‌رێمی كوردستان به‌تایبه‌ت له ریزی پێشه‌وه‌ی كۆمه‌ڵگا گه‌نده‌ڵ و دواكه‌توه‌كانی جیهانین، له زانسته كۆمه‌ڵایه‌تیه‌كانیشدا دواكه‌وتن به زه‌لكاو یان زۆنگ و گۆلاوی چڵكاو (مستنقع)پێناسه ده‌كرێت، واته كۆمه‌ڵگای ئێمه كه‌وتوه‌ته زه‌لكاوێكه‌وه، بریتیه له زۆنگی دواكه‌وتن.\nئایا له خۆمان پرسیوه بۆچی؟! به شێوه‌یه‌كی زانستی به دوای هۆكاره‌كانی ئه‌م كاره‌ساته‌دا گه‌ڕاوین؟ چاومان كۆمه‌ڵگاكانی تری دیوه‌و بیرۆكه‌ی به‌راوردكردنێكمان به خه‌یاڵدا هاتوه؟ ئه‌گه‌ر له گه‌لانی ئه‌ندونیسیاو مالیزیاو هۆنكۆنگ وسه‌نگافوره ناچین ! ئه‌ی جیاوازی و تایبه‌تمه‌ندیه‌كانی ئێمه چین؟\nئێمه وڵاتێكی سه‌ربه‌خۆ نین، هه‌رێمێكین له وڵاتێكی دواكه‌تو و گه‌نده‌ڵدا، چه‌ندین هه‌ره‌شه‌و پلانی هه‌رێمی و ده‌ره‌كیمان له‌سه‌ره، به‌ڵام له چوارچێوه‌ی سنوری هه‌رێمه‌كه‌دا توانای پێشكه‌وتنی كۆمه‌ڵایه‌تیمان هه‌یه، ده‌توانین چه‌ند هه‌نگاوێكی گرنگ بنێین بۆ ده‌رچون له زه‌لكاوی دواكه‌وتن.\nئه‌ویش به به‌رنامه‌ی نه‌ته‌وه‌یی و نیشتمانی ده‌كرێت، به خوێندنه‌وه‌یه‌كی قوڵی ره‌وشه‌كه‌و له‌سه‌ر بنه‌مای تویژینه‌وه‌ی زانستی ده‌كرێت، به سودوه‌رگرتن له ئه‌زمونی گه‌لانی دنیا ده‌كرێت، زۆر پێویسته شاره‌زای ئه‌زمونی ئه‌و نه‌ته‌وانه بین كه كێشه‌و گرفته‌كانیان له پرسی نه‌ته‌وه‌یی ئێمه نزیكه.\nپێویسته سه‌ره‌تا باوه‌ڕی ته‌واومان به‌وه هه‌بێت ده‌ستپێكی چاكسازی و یه‌كه‌م هه‌نگاو نوسینه‌وه‌ی ده‌ستور و سه‌روه‌ری یاسا و ره‌تكردنه‌وه‌ی پاشكۆیه‌تیه بۆ وڵاتانی تر، دوه‌م هه‌نگاو راهێنانی تاكی كورده له‌سه‌ر پابه‌ندبون به‌یاسا، په‌روه‌ركردن و پێگه‌یاندنی نه‌وه‌یه‌كی ژیرو هۆشیارو دڵسۆزی گه‌ل و نیشتمان، ئه‌میش له رێگای عه‌داله‌ت و نه‌هێشتنی فه‌رق و جیاوازی و لێپرسینه‌وه له دزو گه‌نده‌ڵكارانه‌وه ده‌كرێت، بۆیه سێیه‌م هه‌نگاو دامه‌زراندنی ده‌زگایه‌كی دادگایی به‌هێز و جیاكردنه‌وه‌ی ده‌سه‌ڵاته‌كانه (په‌رله‌مان، حكومه‌ت، دادوه‌ری)كه بتوانن هاوسه‌نگ كاری خۆیان بكه‌ن.\nبۆ نمونه له ساڵی (1992)ه‌وه تا ئێستا نۆ كابینه‌ی حكومه‌ت و پێنج خولی په‌رله‌مان له هه‌رێم كوردستاندا تێپه‌ڕیوه، هه‌رگیز لیژنه‌ی ئابوری په‌رله‌مان نه‌یتوانیوه چاودێری وردی داهاتی هه‌رێم بكات و له راپۆرتێكدا دڵنیایی بداته خه‌ڵكی كوردستان كه ئه‌و داهاته له ده‌ستیكی ئه‌میندایه! كه ئه‌مه‌ش بنچینه‌ی دروستبونی گه‌نده‌ڵیه، سه‌رچاوه‌ی نه‌مانی متمانه‌یه له نێوان حكومه‌ت و هاوڵاتی، كه ورده ورده بناغه‌ی په‌روه‌رده و فێركردن تێكده‌دات.\nبۆیه پێویسته چاكسازی لێره‌وه ده‌ست پێ بكات، له كۆمه‌ڵگای دواكه‌وتودا هیچ سێكته‌رێك به قه‌د بونیادنانه‌وه‌ی كه‌سایه‌تی تاكه‌كان و متمانه‌و به كلتوركردنی یاساو ده‌ستورو رێزگرتن له پیرۆزیه‌كانی كۆمه‌ڵگا گرنگتر نیه.\nئه‌گه‌ر به‌وردی سه‌یری سه‌ره‌تای مێژوی هه‌ستانه‌وه‌ی ئه‌و كۆمه‌ڵگایانه بكه‌ین كه پێشتر وه‌كو نمونه باسمان كرد، له پیرۆزی یاساو ده‌ستوری وڵاته‌وه ده‌ستیان پێكردوه، له هه‌ندێكیان مه‌لیكی و له هه‌ندێكیان وه‌راسی و له هه‌ندێكیان سه‌رۆكایه‌تی و له هه‌ندێكیان په‌رله‌مانی و..هتد به‌رقه‌راره به‌ڵام زۆر به‌وردی پێناسه‌ی سیسته‌می به‌رێوه‌بردنیان كردوه، ماف و ئه‌ركی هاوڵاتی و خیانه‌تی ینشتمانیان دیاریكردوه، جه‌ختیان كردوه‌ته سه‌ر پاراستن و سه‌روه‌ری سنوری نیشتمانه‌كانیان و عه‌داله‌ت و دیموكراسی و دوركه‌وتنه‌وه له‌شه‌ڕ و توندوتیژی و سه‌رخستنی یاسای مه‌ده‌نی و ده‌ستاوده‌ستكردنی ئاشتیانه‌ی ده‌سه‌ڵات و سه‌ربه‌خۆیی سیاسه‌تی ده‌ره‌وه‌و ره‌تكردنه‌وه‌ی پاشكۆیه‌تی و ..هتد له هه‌ندێكیاندا جه‌ختكراوه‌ته‌سه‌ر ئه‌وه‌ی هیچ هاوڵاتیه‌كی وڵاته‌كه‌یان بۆی نیه خۆی كاندید بكات بۆ سه‌رۆكی وڵات یان بۆ ئه‌ندامی په‌رله‌مان و ئه‌نجومه‌نی پیران ئه‌گه‌ر جنسیه‌ی وڵاتێكی تری هه‌بێت، یان له وڵاتێكی تردا وه‌كو هاوڵاتی ژیابێت، بۆ ئه‌وه‌ی دڵنیابن هه‌مو به‌رپرسه‌كانیان جگه له‌م خاكه‌ی خۆیان هیچ شوێنێكی تر به نیشتمان نازانن، بۆیه بۆ هه‌رێمی كوردستانیش پێویسته له پرۆسه‌ی چاكسازیدا له‌م سه‌ره‌تایانه‌وه ده‌ست پێ بكات.


ژینگەپارێزانی مەریوان بە تاوانی کوژاندنەوەی ئاگری دارستانەکان سزای دران – زاگرۆس پۆست\nماڵەوە / کوردستان / ژینگەپارێزانی مەریوان بە تاوانی کوژاندنەوەی ئاگری دارستانەکان سزای دران\nژینگەپارێزانی مەریوان بە تاوانی کوژاندنەوەی ئاگری دارستانەکان سزای دران\nشه‌ممه 21 ته‌مموز 2018\tکوردستان, مافی مرۆڤ, هەواڵ 80 جار خوێنراوه‌ته‌وه\nحەتووی ڕابردو دادگای شۆڕشی شاری سنە لە بڕیارێکدا سزای ۱٦ مانگ زیندانی بەسەر هەر یەک لە ژینگەپارێزانی شاری مەریوان سەپاندووە .\nسێ چالاکی بواری مەدەنی ژینگە پارێزی شاری مەریوان بە ناوەکانی، فاروق سەعیدزادە ، لایەق ئەحمەدی ، ئازاد ڕۆحی بە تۆمەتی کوژاندوەی ئاگر کە لە دارستان و لەوەڕگاکانی دەروبەری مەریوان بەردەرێت هەر یەک بە ۱٦ مانگ زیندان سزا دراون ..\nئاگر دانی دارستانەکان و چیاکانی زاگرۆس لە لایەن سپای پاسدارانی ڕژیمەوە هەموو ساڵێک ئەنجام دەدرێت و پەردپۆشی تاوانی تاوانبارانیش دەکرێت ،و بکەری تاوانی سوتاندنی ژینگەی کوردستان نەدۆزراوەتەوە و دیار نیە بەڵام ئەوکەسانەی کە دڵسۆزی ژینگەن و ئاگرەکان دەکوژێنەوە دەبێت سزا بدرێن.\nئەو سێ کەسە ژینگە پارێزە لە ساڵی ۱۳۹٤ی هەتاوی بە تۆمەتی ژینگەپارێزی و کوژاندنەوەی ئاگری تێبەردراوی جەستەی ژینگە و سەوزایی چیاکان هەریەک ۳۳ ڕوژ لە گرتوخانەی ئیتلاعاتی ڕژیم لە شاری سنە دەستبەسەر ولێکۆڵینەووەیان لێکرابوو.


لیژنه‌ی دارایی په‌رله‌مانی عێراق راگه‌یه‌ندراوێكی له‌باره‌ی دابه‌شكردنی موچه‌ی فه‌رمانبه‌ران و خانه‌نشینان و چاودێری كۆمه‌ڵایه‌تی بڵاوكرده‌وه و تیایدا ئاماژه‌ی به‌وه كرد كه له‌یاسای قه‌رزدا ئه‌و موچانه گره‌نتی ده‌كرێت.\nله راگه‌یه‌ندراوی لیژنه‌ی دارایی په‌رله‌مانی عێراق كه وێنه‌یه‌كی ده‌ست ناس كورد كه‌وتووه ئاماژه به‌وه كراوه (8ی تشرینی دووه‌می 2020)، ئه‌و بڕه پاره‌ی قه‌رزه‌ی كه لیژنه‌كه په‌سه‌ندی ده‌كات گره‌نتی پێدانی موچه‌ی فه‌رمانبه‌ران و خانه‌نشینان و چاودێری كۆمه‌ڵایه‌تی و ده‌رمان و خۆراك و شایسته‌ی جوتیاران له‌خۆده‌گریت.\nبه‌گوێره‌ی راگه‌یه‌ندراوه‌كه‌ی لیژنه‌ی دارایی په‌رله‌مانی عێراق، حكومه‌ت ده‌توانێت موچه‌ی مانگه‌كانی تشرینی یه‌كه‌م و تشرینی دووه‌می فه‌رمانبه‌ران ڕاسته‌وخۆ له‌دوای ده‌نگدان له‌سه‌ر یاساكه خه‌رج بكات.


دواى راپۆرتێكى دواڕۆژ 700 ملیۆن دینار بۆ سلێمانى ته‌رخانده‌كرێت\nهەواڵ / کوردستان :: 06/08/2018 :: 821 جار بینراوە\nپاش بڵاوكردنه‌وه‌ى راپۆرتێك له‌سه‌ر دابین نه‌كردنى پاره بۆ ئاودانى باخچه و پاركه‌كانى سلێمانى و وشكبونیان، وه‌زاره‌تى دارایى بڕى 700 ملیۆن دینار بۆ به كرێگرتنى ته‌نكه‌ر به‌مه‌به‌ستى ئاودانى باخچه و پاركه‌كانى سلێمانى دابینده‌كات.\nهاوژین عوسمان، لێپرسراوى راگه‌یاندنى به‌ڕێوه‌به‌رایه‌تى باخچه‌كانى سلێمانى ئه‌مڕۆ دووشه‌ممه 6ى ئابى 2018 به دواڕۆژى راگه‌یاند، ساڵانه ده‌بێت له مانگى 6دا پاره بۆ ئاودانى پارك و باخچه‌كانى سلێمانى دابینبكرێت، به‌ڵام ئه‌مساڵ دواكه‌وت و به‌هۆیه‌وه زۆربه‌ى باخچه‌كان وشك و زه‌رد بوون.\nوتیشى "دواى بڵاوكردنه‌وه‌ى راپۆرتێك له سایتى دواڕۆژ له‌سه‌ر دابیننه‌كردنى بودجه بۆ ئاودانى باخچه و سه‌وزاییه‌كانى سلێمانى، وه‌زاره‌تى دارایى له 30ى ته‌مموزدا بڕى 700 ملیۆن دینارى بۆ به‌كرێگرتنى ته‌نكه‌ر بۆ ئاودانى باخچه و پاركه‌كان ته‌رخانكرد".\nراپۆرته‌كه‌ى دواڕۆژ له‌ژێر ناونیشانى "پاره بۆ سه‌وزایى هه‌ولێر دابینده‌كرێت، به‌ڵام نادرێت به سلێمانى" له به‌روارى 23ى حوزه‌یراندا بڵاوكرایه‌وه و تیایدا باس له دابین نه‌كردنى بودجه كرا بۆ پارك و سه‌وزاییه‌كانى سلێمانى كه به‌هۆیانه‌وه زۆربه‌یان وشك و زه‌رد بوون رووبه‌ڕووى له‌ناوچوون بونه‌ته‌وه.\nبۆ خوێندنه‌وه‌ى راپۆرته‌كه كلیك لێره بكه.


حەشدی شعبی پێچه‌وانه‌ی بڕیارێكی عادل عه‌بدولمه‌هدی ره‌فتار ده‌كات\n2019-08-05 [03:53 AM]\nبەرپرسی لقی چوارده‌ی پارتی دیموكراتی كوردستان لە مووسڵ رایگەیاند، هێزه‌كانی حه‌شدی شه‌عبی له به‌رامبه‌ر بڕیارێكی عادل عه‌بدولمه‌هدی كه بڕیاری دا لیوای 30ـی حەشدی شەعبی لە دەشتی نەینەوا بكشێنەوە، ئەمڕۆ ئه‌م هێزه سەرجەم بازگەكانی هاتوچۆیان لە سنووری خۆیان داخستووە و رێگە نادەن هیچ كەسێك هاتوچۆ بۆ مووسڵ بكات.\nعەلی خەلیل، به‌رپرسی لقی 14 گوتیشی، سەرۆكوەزیرانی عێراق مۆڵەتی 24 سەعاتی به لیوای 30ـی حەشدی شەعبی داوه بۆ ئه‌وه‌ی هێزەكانیان بكشێننەوە و سەرجەم بازگەكانیان لە دەشتی نەینەوا هەڵگرن، بەڵام ئەوان وەكو كاردانەوە بازگەكانیان داخستووه و رێگە نادەن لە سنووری ئەوان هیچ كەسێك هاتوچۆ بۆ مووسڵ بكات، لە كاتێكدا خەڵكێكی زۆری ئێمە فەرمانبەرن و رۆژانە هاتوچۆی مووسڵ دەكەن.\nخەلیل باسی له‌وه‌ش كرد، ئەوەی حەشدی شەعبی دەیكات، دژایەتیكردنی بڕیاری سەرۆكوەزیرانە و هیچ نرخێك بۆ بڕیاری سه‌رۆك وه‌زیران دانانێت، جگە لەوەش دژایەتیكردنی خەڵكی ئێمەیە، بۆیە پێویستە سنوورێكیان بۆ دابنرێت.


پزیشکیی ژنان - ویکیپیدیا، ئینسایکڵۆپیدیای ئازاد\nئامرازێک بۆ تاقیکردنەوەی ڤاگینە، لە مۆدێلی سیستەمی زاوزێی مێینەدا\nپزیشکیی ژنان یان نەخۆشییەکانی ژنان و منداڵبوون یان گینەکۆلۆژی (بە ئینگڵیزی: Gynaecology یان Gynecology) یەکێکە لە بوارە تایبەتمەندەکانی پزیشکی. لە وڵاتانی ئەورووپا و ئەمریکادا بێگومان تایبەتمەندییەکی تر ھەیە بەناوی پزیشکی منداڵ کە لە کاتی دووگیانیدا گرنگی بە ژنان دەدات و یارمەتیان دەدا لە کاتی لەدایکبوون.\nھەندێ جار لەوانەیە تووشی پسپۆڕێک ببیت بە ناوی OB-Gyn کە ئۆ بی گین دەوترێت. OB-Gyn بەو مانایە دێت کە لە کوردستان بە «دکتۆری ژنان و منداڵبوون» ناسراوە. ئەو پزیشکانە ھەروەھا کار دەکەن بۆ گرنگیدان بە تەندروستی ژنان و یارمەتیدانی ژنان بە سکپڕی و منداڵبوون.\nژمارەیەک لە زاناکانی بواری منداڵان پێیان باشە تەنیا لەیەکێک لەم بوارانەدا کار بکەن و نەچنە بوارێکی ترەوە. بۆ نموونە، ژمارەیەک لە پزیشکانی ژنان دەچنە ناو کێشەکانی تەندروستی ژنان و ھیچ پەیوەندیان بە دووگیانی و منداڵبوونەوە نییە. تەنانەت ژمارەیەک لە پزیشکانی منداڵ کە تایبەتمەندن بە منداڵبوون و ژنان لەوانەیە پێیان باش بێت کە تەنیا لە گەیاندنی ئاساییدا ئامادەبن و دەستوەرنەدن بە نەشتەرگەری سیسرین.\nتابۆی مێژوویی پەیوەست بە تاقیکردنەوەی سیستەمی زاوزێی مێینە، لە مێژە زانستی گینەکۆلۆژی قەدەغە کردووە. ئەم وێنەکێشانە لە ساڵی ١٨٢٢ لەلایەن جاکوس پییەر مەیگریر ڕێکارێکی «سازان» پیشان دەدات، کە تێیدا (پزیشک) لەبەردەم ژندا چۆک دەدات بەڵام ناتوانێت ئەندامی زاوزێی ببینێت. گیناکۆلۆجیای مۆدێرن چیتر پێگەیەکی ئاوا بەکار ناھێنێت.\n١ ئەو شتەی کە دکتۆری ژنان دەیکات\n٢ جێندەری پزیشکەکان\nئەو شتەی کە دکتۆری ژنان دەیکات[دەستکاری]\nدەستنیشانکردن و چارەسەری نەخۆشییەکانی ژنان وەک مانگانەی پرئازار یان سووڕی ژاناوی، نەخۆشی مانگانە، شێرپەنجەی زاوزێ، شێرپەنجەی ھێلکەدان، شێرپەنجەی درگای مناڵدان، شێرپەنجەی مھبل، نزیکی بە ئازار، کیستی ھێلکەدان، پێچاندنی ھێلکەدان، ھەوکردنی زاوزێ. لەم بوارەدا گفتوگۆیان لەبارەوە دەکرێت. ھەروەھا دووگیانی و سەیر و کۆنتڕۆڵی و گەیاندنی ئاسایی یان سیسرین و ئاڵۆزییەکانی لەم بەشەدایە نەخۆشییەکانی وەک ئیکلامپسیا و پرێکلامپسی، سکپڕیی ئێکتۆپیک، لەبارچونی خۆڕسک، جیابوونەوەی پلاسنتا، منداڵبوونی پر زەحمەت و ھتد. لە فەرەنسا و سویسرا و زۆربەی وڵاتانی ئەورووپا زۆربەی ژنانی دووگیان دەچنە نەخۆشخانەکانی زانکۆی-دەوڵتی و لە ماوەی سکپڕیدا لەلایەن مامانەکانەوە پشکنینیان بۆ دەکرێت و تەنیا دوو جار لەلایەن پزیشکی پسپۆڕی نەخۆشخانەوە سەردانیان دەکرێت. تەنیا لەحاڵەتی کێشەیەکدا لەکاتی منداڵبووندا، دکتۆری ژنان ئاگادار دەکرێتەوە.\nپێشکەوتنی خوێندن و پرۆفیشناڵی لە بوارەکە لە دەیەی ڕابردوو وایکردووە دکتۆرە ژنەکان ژمارەیان لە پیاوەکان زیاتر بێت کە پێشووتر ژمارەی پیاوەکان زیاتر بووە. ڕاپرسییەک لەسەر ڕوانگەی بینینی ژنان لەسەر دکتۆری پیاو زۆرینەی وەڵامەکان نائاسوودەیی دەردەخەن، و زۆربەیان ھەست بە شەرمەزاری دەکەن و کەمتر دەتوانن بە کراوەیی باس لە زانیاری کەسی خۆیان بکەن یان باسی ژیانی سێکسی خۆیان بکەن، دۆزیانەوەکان توانای دکتۆرە پیاوەکان دەخەنەوە ژێر پرسیارەوە کە ئایا بتوانن گرنگی و پێداویستی بۆ نەخۆشەکان دابین بکەن یاخوود نا، لەمەشەوە، کاتێک نەخۆشەکان دکتۆرە ژنەکان ھەڵدەبژێرن وایکردووە ھەلی کاری پزیشکیی ژنان بۆ پیاوان کەمتر بێت.\nلە ویلایەتە یەکگرتووەکانی ئەمریکا، ڕاپۆرتەکان ئەوە دەردەخەن کەوا چوار لەسەر پێنجی ئەو قوتابیانەی کە لە ئێستادا پزیشکیی ژنان ھەڵدەبژێرن کچن. لە تورکیا، لەبەر ئەوەی نەخۆشخانەکان داوا دەکەن لەلایەن دکتۆری ژنەوە ببینرێن ئەوا لە ئێستادا ژمارەی دکتۆرە پیاوەکان کەمتر بۆتەوە\nلە ویلایەتە یەکگرتووەکان کۆمەڵێک سکاڵای پزیشکی بەرزبۆتەوە دژی ئەو جیاکاریانەی بەرامبەر پزیشکان دەکرێن.\n^ Gynecology, Sicence Direct\n^ Gynecologists: When to visit and what to expect, Medical News Today\n^ obstetrics and gynecology, Britanica\n^ "From Past to Present: The Changing Demographics of Women in Medicine". 2008-02-01. Archived from the original on 2014-07-03. Retrieved 2014-06-24. ٣ی تەممووزی ٢٠١٤ لە وەیبەک مەشین، ئەرشیڤ کراوە.\n^ "Career Trends for OB/GYN Physician Jobs". Archived from the original on 2014-12-17. Retrieved 2014-06-24. ١٧ی کانوونی یەکەمی ٢٠١٤ لە وەیبەک مەشین، ئەرشیڤ کراوە.\n^ "Enhancing the Representation of Women as Senior Leaders in Obstetrics and Gynaecology" (PDF). Archived from the original (PDF) on 2014-12-17. Retrieved 2014-06-24. ١٧ی کانوونی یەکەمی ٢٠١٤ لە وەیبەک مەشین، ئەرشیڤ کراوە.\n^ "Male Gynaecologist in Turkey: Dying profession?". 2014-05-22. Archived from the original on 2016-03-04. Retrieved 2014-06-25. ٤ی ئازاری ٢٠١٦ لە وەیبەک مەشین، ئەرشیڤ کراوە.\n^ Lewin, Tamar (2001-02-07). "Women's Health Is No Longer a Man's World". The New York Times. Retrieved 2014-07-14.\nپزیشکیی ژنان لە ویکیپدیای ئینگڵیزی\nکۆمنزی ویکیمیدیا، میدیای پەیوەندیدار بە پزیشکیی ژنان تێدایە.\nوەرگیراو لە «https://ckb.wikipedia.org/w/index.php?title=پزیشکیی_ژنان&oldid=883234»\nئەم پەڕەیە دواجار لە ١٩:١٩ی ١٤ی کانوونی دووەمی ٢٠٢٢ نوێ کراوەتەوە.


بابەتی : ڕەزا شوان | 01.03.2018 8:10 PM | بەشی: بۆ منداڵان | بێ کۆمێنتە\nبەشێکی زۆر لە کەڵە نووسەرانی جیهانی (هۆنراوەنووسان، چیرۆکنووسان، رۆماننووسان، شانۆنووسان) منداڵانیان فەرامۆش نەکردوون، بەشێک لە نووسینەکانیان، بە تایبەتی بۆ منداڵان نووسیوون، بە شێوازێکی ئاسانتر و کورتتر و بەزمانێکی شیرین بۆیان داڕشتوون، لەوانەش (تۆڵستۆی، چارلـز دیکنز، ڤیکتۆر هۆگۆ، پۆشکین، ئۆسکارد وایڵد، تاگوور، مەکسیم گۆرگی، ئەحمەد شەوقی،…) لە هۆنراوەنووسانی کوردیشمان (ئەحمەدی خانی، فایـق بێکەس، پیرەمـێرد، زێـوەر، گـۆران، هـەژار موکریانی، قـانیع،…)\nکەڵە رۆماننووس و چیرۆکنووس و شانۆنووس و وتارنووس و چالاکوانێکی سیاسی روسییە، خاوەنی شاکارە رۆمانی جیهانی (دایـک: 1907)ـە. مەکسیم گۆرگی بە دامەزرێنەری قوتابخانەی راستیی ئەدەبی و بە سەرکردەی شۆڕشیکی ئەدەبی لە روسیا دەزانرێت.\nمەکسیم گۆرگی لە (28ی/ ئادار/1868) دا، لە شاری(نێژنی نۆڤگورۆد) لە رووسیا لەدایکبووە.. تەمەنی پێنج ساڵان بوو، باوکی (مەکسیم پیشکۆڤ) کۆچی دوایی کرد.. دایکی ( ڤارڤارا کاشیرنیا) دووبارە شووی کردەوە، نەنکی و باپیری (باوک و دایکی باوکی) ئەرکی پەروەردەکردن و بەخێوکردنیان گرتە ئەستۆیان.. باپیرەی پیاوێکی رەق و توندوتیژ و گرژ بوو.. بەڵام نەنکی ئافرەتێکی بەسۆز و میهرەبان و نەرم بوو، مەکسیم گۆرکیی زۆر خۆشدەویست.. شەوانە بە شێوازێکی شیرین چیرۆکی فۆلکلۆری خۆشی بۆ دەگێڕایەوە.. ئەم چیرۆکانە بوونە ئیلهام بۆ ئەوەی گۆرگی هەر لە منداڵییەوە ئارەزووی چیرۆک نووسین بکات.. بە هۆی دەستکورتی ماڵی نەنکییەوە، مەکسیم گۆرگی لە تەمەنی هەشت ساڵێیەوە ناچاربوو کاربکات.. چەندین کاری قورس و سەختی کرد کە لەگەڵ تەمەنی دا ناگونجان وەکو ئشکردن لەنانەوەخانە، مانگی بە دوو رۆبل.. تەمەنی نۆ ساڵان بوو دایکیشی کۆچی دوایی کرد.. دوایش نەنکیشی کۆچی دوایی کرد.. گۆرگی بە مردنی دایکی و، بە تایبەتیش نەنکی کە زۆر خۆشەویستی و پێگەیەکی تایبەتی لە دڵیدا هەبوو، غەم و ناخۆشی و کەسەرێکی زۆر چووە دڵییەوە، کاریگەرییەکی زۆر تێکردن.. ژیـان بۆ منداڵێکی بێنازی بێ دایک و بێ باوک زۆر ناخۆش و سەخت بوو.. چونکە هێچ داڵدەیەکی ئەوتۆی نەبوو رووی لێبکات.. ماوەیەک وێڵ و سەرگەردان و دەربەدەربوو.. بە روسیادا دەسوڕایەوە.. شوێنێکی نەبوو تیا بسرەوێت.. لە تەمەنی نۆزدە ساڵان دا، لەبەر هەژاری و نەبوونی و بێ پارەیی و بێکەسی، هەوڵی خۆكوشتنی دا.. خۆی بریندارکرد و خەریک بوو بمرێت.\nبەڵام زۆر جار ژیانی سەخت و تاڵ و پڕ لە مەینەتی و کارەسات، وا لە مرۆڤ دەکات کە زیاتر بڕوای بە خۆی هەبێت و خۆڕاگربێت و بێ هیـوا و نائومـێد نەبێت.. دۆخە ناخۆشەی بە کۆتایی ژیان و جیهان نەزانێت.. بە گەشبینییەوە بگەڕێت بۆ دۆزینەوەی دەرگایەکی تری بەختەوەری و خۆشی.. بۆیە مەکسیم گۆرگی پەشیمان بۆوە، کورد وتەنیش: لە دوای تەنگانە شێنەیی دێت. .\nگۆرگی دەڵێ: تا مرۆڤ زیاتر تاڵی بچێژێت.. زیاتر برسیی خۆشییەکانی ژیان دەبێت. . دەشڵێ: جیهان وەک شەوێکی تارێک وایە. هەموو کەسێک دەبێت چرای خۆی داگیرسێنێت.\nمەکسیم گۆرگی لە ساڵی (1892) لەگەڵ (کاترینا بیشکۆفا) دا کە چالاکوانێکی بواری مافەکانی مرۆڤ بوو، هاوسەرگیرییان کرد. دوو کوڕیان بوو.\nئەگەر پێمیان بوتایە، پێتدەخوێنی، بەو مەرجەی هەموو رۆژانێکی شەممان لە گۆڕەپانی (نیکۆڵا یێڤسکی) دا، چینی دارکاریت دەکەین، بێگومان رازی دەبووم” زۆرحەزیش دەکرد کە بچێتە زانکۆ و خوێندنی باڵا تەواوبکات. بەڵام هەژاری و سەرگەردانی رێگربوون لە رووی ئەم حەز و هیـوایەی.\nزۆریش لە قوتابخانەدا بەردەوام نەدەبوو، بچڕ بچڕ دەچوو.. بەڵام زۆری دەخوێندەوە.. یەکێک لەو پەرتوکانەی کە خوێندییەوە و سەرسامی بوو، پەرتوکی (زەردەشت وای وت” لە نووسینی بیرمەندی ئەڵمانی (نیتشە).\nگۆرگی لە ساڵی (1890) دا بە نووسینی کـورتە چیرۆک، دەستی بە نووسین کرد و بڵاویانی کردنەوە..\nلە ساڵی (1892) دا، یەکەمین چیرۆکی خۆی نووسی و بڵاوی کردەو کە لەژێر ناونیشانی (ماکـار چـۆردا) دایە.. چەندین چیرۆکی تری بە دوای ئەم چیرۆکەدا نووسسی و بڵاوی کردنەوە.. دوایش دەستی بە رۆمان نووسین کرد، چەند رۆمانێکی بەرزی هەیە.. زیاتریش بە رۆمانی (دایک) ناوبانگی دەرکرد کە بەیەکێک لە شاکارە رۆمانە جیهانییەکان و کراوە بە فیلمی سینەمایی.. کە وەریان گێڕاوە بۆ زۆربەی زمانەکانی جیهان نووسەر رووناکبیر و سیاسەتمەداری کوردمان خوالێخۆشبوو مامۆستا (کەریمی حیسـامی) رۆمانی (دایک)ی لە زمانی فارسییەوە وەگێڕاوە بۆ سەر زمانی کوردی..هەروەها گۆرگی چەند شانۆیەکی سەرکەوتووشی نووسیوون، زۆربەیان لەسەر تەختەی شانۆدا نماییش کران.. بە دەیان وتار و رەخنەی ئەدەبی و سیاسیشی نووسیوە.. هاوڕێتیشی لەگەڵ لینین و ستالین دا هەبوو.\nمەکسیم گۆرگی لە تەمەنی (68) ساڵیدا لە ساڵڕۆژی(18ي/ یونی/1936) دا لە شاری مۆسکۆدا کۆچی دوایی کرد. لە گۆڕەپانی سوور، لە بن دیواری کرملین دا، لە ریزی شۆڕشگێڕان و نەمرەکانی روسیادا بە خاکیان سپارد.\nئەدەبی مـنداڵان لە روانینی مەکسیم گۆرگییەوە\nگۆرگی دەڵێ: منداڵ لە هەموو سەردەمێکدا هێمای بێتاوانی و پاکی و خێر و راستی و جوانییە. لە بارەی شێوازی نووسینیش بۆ منداڵان، دەڵێ: پێویستە بە هەمـان شێوازی نووسین بۆ گەورەکان. هەر بەو شێوازەش بۆ منداڵان بنووسین، بەڵام بە ئاستێکی باشتر” لە روانینی ئەوەوە، پێویستە نووسین بۆ منداڵان، بەپێی خواست و ئارەزووەکانی منداڵان بێت، نەک بەپێی ویستی نووسەران. گۆرگی تەنها بە قسە پابەندی ئەم بیر و باوەڕ و روانینانەی نەبوو، بەڵکو زۆر جار لەگەڵ منداڵان خۆشیان دادەنيشت و لێی دەپرسین: حەزتان لە چ جۆرە نووسینێکە؟ جارێکیان بە فەرمی بە ناردنی نامە ئەم پرسیارەی ئاراستەی ژمارەیەک لە منداڵانی روسیا کرد:ئـارەزووی خوێندنەوەی چی دەکەن..؟” لە زیاتر لە دوو هـەزار منداڵەوە وەڵامی پرسیارەکەی پێگەیشت، نووسیبوویان لە “هەمـوو شـتێک.\nمەکسیم گۆرگی لەم وەڵامەوە، لە گرێ و لە رێنماییەکانی گەورەکـان وازیهێنا و دەستبەرداری فیز و خۆبەگەورەزانین بوو.. چووە نێو جیهانی وەنەوشەیی سەیر و سەمەرەی منداڵانەوە.. جیهانی راستی و پاکی و بێتاوانی، گوێی لە هیـوا و خواست و راز و لە خەونە شیرین و سەوزەکانیان دەگرت.. بۆیە مەکسیم گۆرگی فەلسەفەی خۆی لە دەستەواژەی “هەمـوو شتـێک”دا چڕکردەوە.\nمەکسیم گۆرگی، ماڵەکەشی کردبوو بە ژوانگەیەکی نووسەرانی ئەدەبی منداڵان، زۆرجار لەگەڵیاندا دادەنیشت و گوێی لێدەگرتن.. باس و تاوتوێ نووسین و ئەدەبی منداڵانی لەگەڵ دەکردن. بۆچوونەکانی و رێنمایی و ئامۆژگارییەکانی پێدەوتن.. چەند جارێکیش کێبڕکێی بۆ ئەدەبی منداڵان سازکرد. خەڵاتی رێزلێنانی بە نووسەرانی تێکستە باش و براوەکان دەبەخشی. شایەنی باسیشە مەکسیم گۆرگی، گەورەترین دەزگای چاپ و بڵاوکردنەوەی ئەدەبی منداڵانی لە روسیادا دامەزراند.. کە هۆکارێکی گرنگ و هاندەربوو، بۆ گەشەکردن و پێشکەوتنی ئەدەبی منداڵانی روسی.\nلە تێڕوانینی گۆرگییەوە پێویستە ئەدەبی منداڵان، هاوڕەوت بێت لەگەڵ پـەروەردەی نوێدا.. پەروەردەش پەروەردەیەکی کۆمەڵایەتی بێت. پەروەردەی کۆمەڵایەتیش بە لای گۆرگییەوە، ئەنجامدانی کاری شۆڕشگێڕانەیە. رزگارکردنی مێشکی منداڵانە لە خەیاڵی پـووچ و لە داب و نەریتی بەسەرچووی سواو. دەبێت منداڵان بە شێوازێک گـۆش و پەروەردە بکرێن، کە زیاتر لە داهـاتوو بڕوانن، وەک لەوەی ئاوڕ لە رابردوو بدەنەوە.\nگۆرگی دەڵێ:”کاروانی رابردوو ناتگەیەنێت بە هیچ شوێنێک” مەبەستی گۆرگیش ئەوە نییە، کە هێڵی راست و چەپ بەسەر رابروودا بهێنین و لەبەر چاوی منداڵانی بخەین، یا لە رەگەوە رەگکێشی بکەین. چونکە ئەمـڕۆ لە دوێنێ لە دایک بووە، سبەینێش لە ئەمـڕۆ لەدایک دەبێت، ئەوەی رابردووی نەبێت، ئەمڕۆ و داهاتووشی نابێت.. مەبەستی گۆرگی ئەوەیە، پێویستە بە شێوەیەکی راستگۆیانە و روون، بەبێ ئارایش و رتووش، باسی رابردوو بۆ منداڵان بکەین.. لەم رووەوە دەڵێ:”پێویستە زانیاری لە خزمەتی منداڵاندا بێت.. منداڵانیش وا رابهێنین کە بیر لە داهـاتوو بکەنەوە.\nکامەران چروستانی: بیست و حەوت ساڵ و گرێبەستێک.\nشه‌ریف هه‌ژاری: چەند سەره‌قه‌ڵه‌مێک لەسەر (ئەردۆگان، ئێران و دۆخی سیاسیی به‌شه‌كانی کوردستان)!\n9 حوزەیران 2013\nگرتەڤیدیۆ: بزانە چۆن فەرهاد پیرباڵ وازیی لە پارتی هێنا؟.\n21 تشرینی دووهەم 2016


لە یەک کاتدا د. نەجمەدین کەریم و د. رۆژ نووری شاوەیس تووشی نەخۆشی شێرپەنجەبوون\nTuesday, 10.27.2020, 15:43\nکوردستانپۆست، وەک راگەیاندنێکی سەربەخۆ و ئازاد، منیش وەکو پەیامنێری ئەو سایتە لە هەولێر کە ساڵانێکە کاری تێدا دەکەم، لە شوێنێکی هەستیارەوە هەندێک زانیارییم وەرگرتووە دەمەوێت بۆ یەکەمجار ئاشکرای بکەم.\nتورکیا لە رێگای بنەماڵەی مەلا مستەفا بارزانی و بەرپرسەکانی ناو دەزگای پاراستن، کە لە هەمان کاتدا زۆربەیان لەگەڵ میتیی تورکدا کار دەکەن، دەیانەوێت چەند بەرپرس و بازرگانێک لەناوبەرن، بەتایبەتی ئەوانەی کاریان پێیان نەماوە، دوای ئەوە سەرمایە و پارە زۆرەکانیان دەست بەسەردا بگرن. ئەوەی زانیارییەکانی پێداوم دەڵێت ماوەیەکە دوای ریفراندۆمەکە پارتیی و پاراستن کاریان بە هەندێک لەوانە نەماوە.\nشایانی باسە (د. رۆژ نوری شاوەیس)، ئەو بەرپرسەی پارتیی، کە بە رۆژ دزی دەکرد و بە شەویش قومار، هەروەها (د. نەجمەدین کەریم) کە دوای راکردنی لە کەرکوک بوو بە (ئەستێرە دین کەریم)، ئەو ئەستێرەیەی لە کەرکوک هەڵهات و لە هەولێر بینرا، ئەم دوو کەسە لە یەک کاتدا تووشی سەرەتان بوون، دەنگۆی ئەوە هەیە هەردووکیان دەرمانخوارد کرابن و تووشی ئەو نەخۆشییە پیسە بووبێتن.\nگومانەکان زۆرن گوایا تورکیا دەیەوێت ئەوانەی ناو پارتیی و پاراستن، کە پارە و موڵکیان لە تورکیا و بانکەکاندا هەیە، هەروەها یەکێتییەکانیش هەر یەکە بەجۆرێک لەناو بەرێت. مردنی عەلی قەمبوریش کە وەکو باس دەکرێت لە تورکیا پێش چەند رۆژ بە نەخۆشی کۆرۆنا مرد، ئۆکسجینەکەی لەسەر لابراوە و زوو مراندوویانە، دووسەد ملیۆن دۆلاری لە دوای خۆی بەجێ هێشتووە، زۆربەی پارەکانی لە بانک و ماڵ و موڵکەکانی لە تورکیایە، جارێکی تر ئەو پارانە بۆ کوردستان ناگەڕێتەوە.\nئامۆزایەکی مەسعود بارزانی دەستی بەسەر ماڵی جەوهەر نامیقدا گرتووە لە مەسیف\nبە پارەی حکومەت کارگەی ماسک دروستکردن بۆ برای فرسەت سۆفی دەکرێتەوە\nدوو هەواڵ لەسەر بەڕێوەبەرایەتی پۆلیسی هەولێر


سەرۆکایەتیى هەرێمى کوردستان لەگەڵ شاندێکى بەریتانى کۆبووەوە – نوێنەرایەتی حکومەتی هەرێمی کوردستان\nسەرۆکایەتیى هەرێمى کوردستان لەگەڵ شاندێکى بەریتانى کۆبووەوە\nبەڕێز فەوزى هەریرى سەرۆکى دیوانى سەرۆکایەتیى هەرێمى کوردستان، پێشوازى لە شاندێکى سەربازیى بەریتانى بە سەرۆکایەتیى بەڕێز مارشاڵ سامی سه‌مپسن گەورە ڕاوێژکاری سەربازیی حکوومەتی بەریتانیا بۆ کاروباری ڕۆژهەڵاتی ناوەڕاست و باکووری ئافریکا کرد.\nلە کۆبوونەوەیەکدا کە ژمارەیەک لە بەرپرسانى هەردوولا ئامادەى بوون، مارشاڵ سه‌مپسن پایەندیى وڵاتەکەى بە برەودان بە پەیوەندییەکان و بەردەوامیى کارکردن لەگەڵ هەرێمى کوردستان و عیراق دووپات کردەوە و خۆشحاڵى و پشتگیری بۆ هاوکارى و هەماهەنگیى نێوان پێشمەرگە و سوپاى عیراق لە بەرەنگاربوونەوەى تیرۆردا دەربڕى و جەختى لە گرنگیى بەردەوامیى هاوکاریى هاوپەیمانیى نێودەوڵەتى بۆ عیراق و هەریمى کوردستان تا نەهیشتنى یەکجارەکیى داعش کردەوە.\nچاکسازییەکانى وەزارەتى پێشمەرگە و ڕێکخستنەوەى، گرنگیى بەردەوامیى پێکەوەکارکردنى هەولێر و بەغدا، دۆخى عیراق و هەڵبژاردن و ئەنجامەکانى، دوایین پێشهاتەکانى ئەفغانستان و ناوچەکە بەگشتى، چەند تەوەرێکى دیکەى کۆبوونەکە بوون.\n← قوباد تاڵە‌بانی لە‌گە‌ڵ وە‌فدێكی سە‌ربازی بە‌ریتانی كۆبووە‌وە\nنوێنەری حکومەتی هەرێمی کوردستان پێشوازی لە دەستەی ڕێکخراوی ڕۆشەنبیرانی کورد لە بەریتانیا دەکات →


عه‌بدولره‌حمان زه‌ید: ژبه‌ر ته‌پا پێی پینچ ساله ژ مالا خوه دووركه‌فتیمه | Rojnameya Evro\nسه‌ره‌كى وه‌رزش عه‌بدولره‌حمان زه‌ید: ژبه‌ر ته‌پا پێی پینچ ساله ژ مالا خوه دووركه‌فتیمه\nعه‌بدولره‌حمان زه‌ید: ژبه‌ر ته‌پا پێی پینچ ساله ژ مالا خوه دووركه‌فتیمه\nد دیداره‌كێ دا عه‌بدولره‌حمان زه‌ید كاپتنێ تیما نموونه‌یا ئه‌كادمیا پیرس نوونه‌راتیا یانا گاره د خولا كوردستانێ بۆ لاوان دا دیاركر ئه‌وی سالا 2017 ده‌ست هاڤێتیه یاریا ته‌پاپێی ب هاریكاریا خالێ خوه راهێنه‌ر عه‌لی وه‌حید و ل گه‌ل كاپتن وه‌لاتی هه‌موو زانیاریێن ته‌پاپێی وه‌رگرتینه و شاشیێت خوه راستڤه‌كرینه، هه‌روه‌سان هه‌رژه‌نگ بابه‌كری هاریكاریا وی و خوه ماندی كریه ئه‌گه‌ر ئه‌و نه‌با 40% ژی نه دگه‌هشتمه ئاستێ پێدڤی و گۆت: ژ به‌ر ته‌پاپێی پێنچ ساله ژ مالاخوه دووركه‌تیمه كو ئاكنچیێ قه‌زا شیخانم.\nزێده‌تر ناڤهاتی بۆ رۆژناما ئه‌ڤرۆ گۆت: من پشكداری د سێ قاره‌مانیان دا كریه و راهێنه‌ر ژ ئاستێ من رازی بوون، یا نه‌خۆشی ئه‌بوو د خولا لاوان دا ب ناڤێ پیرس پشكدار نه‌بووین لێ مه ئاسته‌كێ باش نیشان دایه سه‌رباری پرانیا یاریزانان جارا ئێكێ یه پشكداریێ دكه‌ن و ژیێن وان د چووكن و پێخووشحالم كاپتنێ تیمێ مه و ئه‌ركێ من قورسترلێ هاتیه.\nل دووماهیێ عه‌بدولره‌حمانی گۆت: یاریكرن ل یاریكه‌هێن فریزێ ده‌ستكرد یاب زه‌حمه‌ته ئاستی یاریزانی دئینه خارێ هنگاڤتن زێده‌تر لێدهێن و ئیك یاریا د قاره‌مانیه‌كێ دا هه‌مبه‌ری ده‌هێن هه‌ڤالینی نه، ته‌پاپێی كارتێكرن ل ئاستێ خاندنامن نه‌كریه و به‌رده‌وامم، داهاتیدا هه‌ر یانه‌كا گرێبه‌سته‌كا باش پێشكێشی من كر دێ په‌یوه‌ندیێ پێكه‌م ئه‌كه‌ر تیمامه نه‌بوو یانه، گه‌له‌ك كه‌سان ده‌سپێكی و تا نوكه خه‌له‌ت قه‌له‌م دده‌ن كۆ یاریزانم لێ من ده‌مێت بهێت به‌رسڤ بۆ هه‌یه.\n75 queries in 0.231 seconds.


كۆی گشتی: 20\nزانیاری زانیاری هەمەڕەنگی کێش و لەشجوانی\nتوێژە‌رە‌كان لە بە‌لجیكا لە توێژینە‌وە‌یە‌كی نوێدا ئە‌وە‌یان ئاشكرا كرد وە‌رزشكردن دوای نانی بە‌یانی ھۆكارێكە بۆ قە‌ڵە‌وی. ئە‌م توێژینە‌وە لە‌سە‌ر ژمارە‌یە‌ك گە‌نج ئە‌نجامدرا و ماوە‌ی توێژینە‌وە‌كە ٦ ھە‌فتە‌ی خایاند، كۆمە‌ڵێك لە گە‌نجە‌كان ڕۆژنای دوای نانخواردنی ژە‌می ...\nئەم زیانەی قەڵەویش بزانن\nتوێژینە‌وە‌یە‌كی ئیسرائیلی زیانێكی دیكە‌ی قە‌ڵە‌وی دە‌ردە‌خات و ئە‌وە‌ی خستە‌ڕوو كە ئە‌و كە‌سانە‌ی لە ساڵانی ھە‌رزە‌كاریاندا كێشیان زیادە، ئینسكلۆپیدیای زانیاری\nقەڵەوی تەمەنی مرۆڤ بە نزیکەی سێ ساڵ کەمدەکاتەوە\nتوێژینە‌وە نوێكان دە‌ریانخستوە كە تووشبوون بە قە‌ڵە‌وی ھە‌ڕە‌شە‌یە‌كی گە‌ورە لە‌سە‌ر تە‌ندروستی مرۆڤ دروست دە‌كات و كاریگە‌ریە‌كانیشی لە داھاتوودا لە‌سە‌ر مرۆڤ دە‌ردە‌كە‌وێت. ئینسكلۆپیدیای زانیاری\nبەشێوەی گشتی نزیکەی ١٠ تا ٢٠ لە سەدی کێشی پیاوان ٢٥ لە سەدی کێشی ئافرەتان بریتییە لە چەوری. ئەگەر ئەم ڕادەیە زیادی کرد ئەوا زیان لە تەندروستییان دەدات، ئینسكلۆپیدیای زانیاری\nقەڵەوی و کێشی زیادە گیانلەدەستدانی پێشوەخت زیاد دەکەن\nكێشی زیادە یاخود قە‌ڵە‌وی پە‌یوە‌ندی بە گیان لە‌دستدانی پێشوە‌ختە‌وە ھە‌یە و مە‌ترسی زیاتر دە‌بێت. لە‌كتێكدا كێشی ئاسایی یاخود كێشی مامناوە‌ند ئە‌و مە‌ترسییە لە‌سە‌ر مرۆڤ كە‌م دە‌كاتە‌وە.، ئینسكلۆپیدیای زانیاری\nئایا خواردنی شەوان مرۆڤ قەڵەو دەکات؟\nزانیاری پرسگەی تەندروستی\nبە‌شێوە‌ویە‌كی سادە ھۆكاری قە‌ڵە‌وبوونی مرۆڤ بریتیە لە خواردنی كالۆری زیاتر لە‌وە‌ی كە دە‌یسوتێنێت، شارە‌زایان ئە‌م بیرۆكە‌یە وە‌ك تیۆری كالۆری وە‌رگرتن و دانە‌وە ناودە‌نێن. گرنگ نییە چ كاتێكی ڕۆژ نان دە‌خۆیت و چە‌ند جوڵە‌ی جە‌ستە‌ی لە‌و ڕۆژە‌دا ئە‌نجام دە‌دە‌یت، دیاری دە‌كە‌ن ئایا كێش ...\nکەمخەوی و نەخواردنی ژەمی بەیانییان منداڵ قەڵەو دەکەن\nزانیاری خواردنی منداڵ\nتوێژینە‌وە‌یە‌كی نوێ دە‌ڵێ نە‌خواردنی ژە‌می بە‌یانیان لە‌لایە‌ن منداڵان و نە‌نوستنیان بە‌شێوە‌یە‌كی ڕێكوپێك، دوو ھۆكاری تووشبونی منداڵانن بە قە‌ڵە‌وی، ئە‌وە‌ش بە‌پێی ھە‌واڵی گاردیان. ئینسكلۆپیدیای زانیاری\nقەڵەوی کاریگەری هەیە لەسەر دووگیان بوون و ئەو خانمانەی کە قەڵەون درەنگتر دووگیان دەبن تەنانەت ئەگەر سوڕی هێلکەدانانیشیان زۆر باشبێت، هەروەها کاریگەریشی هەیە لەسەر منداڵبوون و خانمانی قەڵەو منداڵبوونێکی قورسیان دەبێت. ئینسكلۆپیدیای زانیاری\nهەندێک خۆراکی بەسوود بۆ قەڵەو بوون\nگیا خاو، چنار، سنەوبەر، شویت، شمڵی، شیر پەنیر، کولەکە، کەرەوز، قەزوان، هەنجیر، مێوژ، مۆز، خورما لە بەینی ژەمەکان، گوڵی بەیبوون بکە بە تۆز و بەسەر برنجیدا بکە هەرجارێک و کەوچکێک. ئینسکلۆپیدیای زانیاری\n١٠ هۆکار بۆ قەڵەوبوون\nقەڵەوی یەکێکە لە گەورەترین کێشەکان لە جیهاندا، کە پەیوەندیدارە بە هەندێک بارودۆخی تایبەتەوە و بە شێوەیەکی گشتی وەک ناڕێکییەکانی زیندە چالاکی ناسراون، کە بریتین لە بەرزی پەستانی خوێن و بەرزبوونەوەی شەکری خوێن و کەمی چەوری خوێن


ڕووداوی تیرۆری دوکتور قاسملوو لە دەفتەری بیرەوەریی پێشمەرگەیەک – کوردستان و کورد\nڕووداوی تیرۆری دوکتور قاسملوو لە دەفتەری بیرەوەریی پێشمەرگەیەک\nشەوی ٢٢لەسەر ٢٣ی پوشپەری ساڵی ١٣٦٨ی هەتاوی کۆمیتەی شارستانی مەهاباد و هێزی پێشەوا لە ئاوایی بەیرەم بە شادی‌وکەیف خۆشی هاتنەدەر وبەرەو مووچەومەزراکانی ئاوایی سەهۆڵان بەڕێ کەوتن. بەو نیازە سبەی کە جێژنی قوربانە و بنەماڵەی پۆڵێک پێشمەرگەی شەهید کە لە گۆرستانی سەیدی کاکەجان بەخاک سپێردراون، بنەماڵەکانیان لە شاری مەهاباد و ئاواییەکانی دورووبەر بۆ جێژنە پیرۆزە لە ڕۆڵە شەهیدەکانیان ڕوو لەو گۆرستانە دەکەن و ئەوە بۆ ئێمەی کادر و پێشمەرگە هەلێکی باش بوو کە بتوانین لەسەر گۆری شەهیدەکان، بنەماڵەکانیان زیارەت بکەین و دیداریان لەگەڵ نوێ بکەینەوە. هەوراز و لێژمان بڕی و لەبەر تریفەی مانگە شەو خۆمان گەیاندە شوێنی مەبەست، لەبەر هەموو ئەگەرێک نەکا دوژمن پێی زانیبێتین، بەسەر چەند دەستەدا دابەش بووین. باغات و مەزراکانی ئاوایی سەهۆڵان (سەید کاکەجان و شاڵبەست) باوەشیان بۆ پێشمەرگەکان کردبۆوە و بە بەربوومی تازە پێگەیشتووی وەک گێلاس و ئاڵووبالوو و قەیسی… میواندارییان لە پارێزەرانی نیشتمان دەکرد.\nشەو ڕاکشا بوو و دەبوا لەو فورستە کەمە کە ماوە کەلک وەربگرین و سەرخەوێک بشکێنین. هەر پێشمەرگەیە و لەپاڵ دارێک و بن‌پەسیوێک کیسەخەوەکەی ڕاخستووە و چاوەکانی لەسەر یەک داناوە. بەیانی تازە خۆر لە سەرانی داوە کە لە لایەن دیدەبانەکانەوە ئاگادار کراین کە لەسەر پشتی کونەکوتری سەهۆڵان جموجۆڵێک دیارە، بەڵام ڕوون نییە هێزەکانی ڕێژیمن یا خەڵکی ئاساین. کەوتینە ڕوانین، ئەوانە جموجۆڵیان زۆر نائاساییە و بۆیە پێویستە ئامادە بین بۆ بەرپەرچدانەوەی هەرچەشنە بەرنامەیەکی دوژمن. لەو ئان و ساتەدا دوو کەسی خەڵکی ئاوایی سەهۆڵان پەیدا بوون، یەکی تەلیسێکیان بە کۆڵەوە بوو. ئاشنا بوون، دوای چا‌ک‌وچۆنی گوتیان دەمانزانی لێرەن گۆشتی قوربانمان بۆ هێناون، جاری بەرگوتێک بکەن و گوشتی دیکەش بەڕێوەیە. پرسیاری جموجۆڵەی پشتی کونەکۆترمان کرد ، گوتیان ئەوانە گەنج‌ولاوی ئاوایی عیساکەندن و بە خۆشی هاتوون بۆ ئەو شوێنە. بەو هەواڵە وەزعییەت ئارام بووە و چەند پێشمەرگەیەک خەریکی دابەش‌کردنی بەشە گۆشتەکەی خێری قوربان بوون کە کەسێکی دیکەی ئاوایی هاتە لامان. ئەو بابی یەکێک لەو پێشمەرگانە بوو کە حیزب بورسییەی خوێندنی بۆ دابین کرد بوو و لە وڵاتی ئوتریش خەریکی خوێندن بوو. نیگەران دیار بوو. ڕووی لە شەهید عەبدوڵڵا شەریفی کە بەرپرسی کومیتەی شارستان بوو کرد و گوتی هیچ خەبەرتان لە ئوتریش هەیە؟ لەسەر وەڵام ڕانەوەستا و گوتی ڕادیو بی بی سی ئەمشەو باسی کردووە کە لە ڤییەن تەقە لە سێ کورد کراوە، منیش نیگەرانم و کە زانیومە ئێوە لێرەن، هاتووم لە ڕێگای ئێوەوە هەواڵێکی کورەکەم بزانم. دڵخۆشیمان داوە و گوتمان هیوادارین هیچ نەبووبێ و کوڕەکەت سەلامەت بێ.\nسەعات نزیک بە ١٢ی نێوەڕۆ و کاتی بڵاو بوونەوەی بەرنامەکانی ڕادیو دەنگی کوردستان بوو. چەند بنەماڵەیەکی شەهیدان هاتبوون بۆ سەر مەزاری ڕۆڵەکانیان و ئێمە دەمانەویست ڕۆژ دەرنگتر بێت جا سەردانیان بکەین. ڕادیو دەنگی کوردستان بە شمشاڵێکی بەسۆزی نەمر قالەمەڕە دەستی پێ کردبوو ، دەنگی شمشاڵەکە ئەوەندە بەسۆز بوو، بێ ئەوەش هەواڵێکی ناخۆش ببیستی دڵت ڕادەچڵەکی و جۆرێک لە ترس ونیگەرانی دایدەگرتی. ئەو هەواڵەش کە شەوی ڕابردوو لە ڤییەن تەقە لە سێ کورد کراوە، هیندەی دیکەی پەرۆش کردبووین. بۆیە بریار دەرا بە بێسیمی ڕاکاڵ بچێنە سەر خەت، هەر کە بێسیمچی دووکمەی هەڵکردنی لێدا، بینیمان تەواوی هێز و کومیتە شارستانەکانی حیزب لەسەر خەت بوون و خەریکی وەرگرتنی پەیام لە دەفتەری سیاسی بوون. لەو سەروبەندەدا ڕادیو دەنگی کوردستان ڕوو بە خەڵکی کوردستان و کادر و پێشمەرگەکان ئەو هەواڵەی بڵاو کردەوە کە دوکتور قاسملوو شەوی ڕابردوو کەوتۆتە بەر هێرشێکی تیرۆریستی و بریندارە و… .\nدەستمان شل بوو. شادی و خۆشی باری کرد و جێگای خۆی دا بە ماتم. کەس باوەڕی نەدەکرد کە دکتور قاسملوو تەقەی لێ کرابێ . بەپەلە لەگەڵ شەهید عەبدوڵڵا شەریفی لە ڕیگای جەدوەلی ڕەمزەوە خەریکی خوێندنەوە پەیامی دەفتەری سیاسیی بووین. پەیامەکە پێچەوانەی هەواڵەی ڕادیو بوو، بەڕوونی لە چەند خاڵدا گوترابوو کە د. قاسملوو و عەبدوڵڵا قادری‌ئازەر و کوردێکی عیڕاقی کەوتوونەتە بەر دەستڕێژی تێرۆریستان و شەهید بوون… گوترابوو کە حیزب لە جیگای خۆیەتی و بەوریایی بجوڵێنەوە و نابێ پێشمەرگەکان تووشی ئیحساسات بن و… .\nئەو هەواڵە بۆ ئێمە چاوەرواننەکراو بوو، بۆیەش باوەرکردنی زۆر سەخت بوو. هەواڵەکە بەخیرایی لەنێو پێشمەرگەکاندا بڵاو بۆوە.، وەزع شیوا و هەر پێشمەرگە لەبن پچکەدارێک هەڵکورمابوو و لەبەر خۆیەوە دەگریا. بۆ ماوەیەک کەس نەبوو بتوانێ دڵی کەسی بداتەوە. هەرچۆنێک بوو وەخۆ هاتینەوە. بە پارستنی ڕێوشوێنە ئەمنییەتییەکان کادر و پێشمەرگەکانمان لە شوێنێک کۆ کردەوە. شەهید عەبدوڵڵای شەریفی لەو کۆبوونەوەیەدا گوتی کە حیزبی دێموکرات ئەو ڕێکخراوەیە نییە کە بە شەهیدبوونی ڕێبەرانی لە پێ بکەوێ، تەنانەت ئەگەر ئەو ڕێبەرە دوکتور قاسملووش بێ، بۆیە لێرە و لەو گەرمەبرینەدا با هەموومان بەڵێن بدەین ڕێبواری بەوەفای ڕێبازی دوکتور قاسملوو بین و بە دوژمنی بسەلمێنین خەیاڵی خاوە کە پێی وایە بە شەهید کردنی دوکتور قاسملوو حیزبی دێموکرات و جووڵانەوەی مافخوازانەی خەڵکی کوردستان لێک هەڵدەوەشێ… دوایە فەرماندەرانی پێشمەرگەمان کۆ کردنەوە و بۆ وریایی زیاتری هێزەکە کۆمەڵە ڕێنوێنییەکمان پێدان و ڕوومان لە ئاوایی سەهۆڵان کرد. خەڵکی ئاوایی هەواڵەکەیان بیستبوو. هەرچەند ڕۆژی جیژنی قوربان بوو، بەڵام شوێنەوارێک لە شادی و خۆشی لە هیچ کوێ بەدی نەدەکرا. لەلایەک هاوخەممان بوون و لەلایەکی دیکە بە هەموو زمانێک سەرکۆنەیان دەکردین کە چۆن ڕێبەری جووڵانەوەیەک ئاوا بە سانایی دەبێتە نێچیری دەستی دوژمن! بارگرانی خەمی لەدەستدانی کاک دوکتور لەلایەک و حەقیقەتی ئەو قسەوباسانەی خەڵک لەلایەکی دیکە کە لە ڕووی دڵسۆزییەوە دەکران ئەوەندەی دیکە برینی لەدەستدانی ڕێبەرمانی بەژان کردبوو…\nشەو شەق ببوو لە نێو ماڵئاوایی گەرمی خەڵکی سەهۆڵان ڕوومان لە چیا کرد و بەرەو سەرچاوەی قەمتەرێ کە شوێنێکی ئەستەم بوو وەڕێ کەوتین. وەک شەوانی ڕابردوو نەبوو ، ڕێچکەی پێشمەرگە زۆر بێدەنگ و کپ بوو، خەمی لەدەستدانی د. قاسملوو هەموو تانوپۆی لەشی داگرتبووین، کەسمان نەیدەزانی لە بیرو مێشکی ئەو دیکەدا چ دەگوزەرێ و هەتا بەیانی چ ڕوو دەدا؟\nدەوروبەری سەعاتی ١٠ی بەیانی دیدەبان ئاگاداری کردینەوە کە ئاپۆرایەک خەڵک بەرەو سەرچاوەی قەمتەرێ دێن. کاتێک نزیک بوونەوە چەند دایکە شەهیدی پێشمەرگە بوون کە دوای ئەوە هەواڵی شەهید بوونی دوکتور قاسملوویان بیستبوو، لە مەهابادەوە بەنێو ئەو هەمووە بازگە وپێگەومۆڵگەی دوژمندا هاتبوون بۆ ئەوەی ئێمە ببینەوە و هاوخەمیمان لەگەڵ بکەن و ورەمان بدەنێ… هاتبوون بڵێن کوردستان چاویان لە ئێمەیە و دەبێ بەهێز و شێلگیر بین… . هاتنی ئەو دایکە شەهیدانە لە ڕاستیدا وەک برووسکەیەک وابوو کە تەکانێکی ڕوحیی لە پێشمەرگەکان دا. دواتریش\nهەتا لە ناوچە بووین و ڕوومان لەهەر ئاواییەک دەکرد، دەماندی کە هاوسۆزی و پشتیوانیی خەڵک لە حیزبی دێموکرات و هێزی پێشمەرگە پێچەوانەی ویستی دوژمن ڕۆژ لەگەڵ ڕۆژ زیاتر دەبوو.\nڕۆژی ٨/٧/١٣٦٨بە بەرنامەیەک توانیمان بچینە سەر جادەی مەهاباد-میاندواو لە دەروازەی شاری مەهاباد بە سەدان ماشێن لەسەر جادە ڕابگرین. سەرنشینەکانی ئەو ماشێنانەمان کە خەڵکی جۆراوجۆر و تەنانەت خەڵکی دەرەوەی کوردستانیشیان تێدا بوون لە دەشتاییەکی قەراغ جادەکە کۆمان کردنەوە و لەسەر چۆنیەتیی تێرۆری د. قاسملوو، ئامانجی جووڵانەوە و سیاسەتەکانی حیزبی دێموکرات و ئیدامەدانی ڕێبازی شەهیدان قسەمان بۆ کردن. دوای ئەو قسانە و بەدیل‌گرتنی ١٧کەس و دەست بەسەر داگرتنی سێ دەزگا ماشێنی هێزەکانی ڕێژیم، ئیزن درا خەڵک بە شوعاری “قاسملوو هەر زیندووە”، “خەبات دڕێژەی هەیە”، “بژی پێشمەرگە” و هەڵکردنی چرای ماشێنەکانیان بەرەوە شوێنی خۆیان برۆن و هەر لەویش دیلەکان ئازاد کران. ئەوەی لەو ڕۆژەدا جیگای سەرنج بوو، دوای کرانەوەی جادەکەش خەڵکەکە دەوروبەری پێشمەرگەکانیان بەرنەدەدا وتەنانەت هیندێک لە لاوەکان ببوونە هاوکاری پێشمەرگەکان لە ناساندنی هێزەکانی ڕێژیم. لەو ساڵەدا بەپێی ئامارەکان کە لە “جنگ در کردستان”دا بڵاو بۆتەوە : ١٢٠چالاکیی پێشمەرگانە بەدژی هێزەکانی ڕێژیم لە سەرانسەری کوردستان بەڕێوە چوون کە لەو چالاکییانەدا لەسەریەک ئەوانەی بۆ هێزی پێشمەرگە شناسایی کراون ٤٤٤ کەس لە هیزەکانی ڕژیم کوژران و ٣٥٨کەس بریندار بوون و ٢٥٣کەس بەدیل گیران و لە بەرابەردا ٦٦پێشمەرگە و٥٠کەس لە خەڵکی بێ دیفاع شەهید بوون.\nکۆماری ئیسلامی لێکدانەوەی ئەوە بوو کە بە شەهیدکردنی دوکتور قاسملوو جووڵانەوەی مافخوازانەی خەڵکی کوردستان بەچووکدا دێنێ و دوای شەهیدکردنی دوکتور قاسملوو هێزی پێشمەرگە ورە لەدەست دەدا و مەیدانی خەبات و بەربەرەکانی چۆڵ دەکا، بەڵام هەر زوو بۆیان دەرکەوت کە جووڵانەوەی مافخوازانە و ئازدیخوازانەی کورد و حیزبی دێموکرات بەوە لەبن نایە. هەر ئەوەش بوو کە سێ ساڵ دواتر (٢٦ی خەرمانانی ١٣٧١) دوکتور سادق شەرەفکندی و هاورێیانی بە بڕیاری کۆمیتەی تایبەت تێرۆر کران، دوو ساڵ دواتر لە (١٨ی خەزڵوەری١٣٧١) بە شەش فرۆکەی جەنگی بە بۆمب هێرشیان کردە سەر کۆبوونەوەی کومیتەی ناوەندی حیزب و چوار ساڵ دواتر (١٣٧٥) هێزێکی گەورەی کۆک و پۆشتەی سپای پاسداران بە قسەی خۆیان بە مەبەستی لێدانی زەربەی یەکجاری لە حیزبی دێموکرات سنووری ئێران عیراقیان بەزاند و بە چڕی بنکەوبارەگا و شوێنی بنەماڵەکانی حیزبیان مووشک‌باران کرد، بەڵام بەدەستی خاڵی گەڕانەوە. ٢٢ساڵ دواتر لە ڕۆژی ١٧ی خەرمانانی ١٣٩٧سپای پاسداران بە ٧مووشەکی دوورهاوێژ کۆبوونەوەی کومیتەی ناوەندیی حیزبیان کردە ئامانج و… . لە ئاکامدا هەتا ئیستا بە شاهیدی هەموو لایەک لەگەڵ ئەو هەموو هێرش و پەلامارانەی کۆماری ئیسلامی بۆ سەر ڕێبەری و ڕێکخراوەکانی حیزب لە هەموو ئەو ماوەیەدا؛ حیزبی دێموکرات وەک هێزی سەرەکیی جووڵانەوەی مافخوازانەی گەلی کورد لە ڕۆژهەڵاتی کوردستان هەر لەسەر پێیە و بە هێزوتوانا لە مەیدانی خەبات بۆ ئازادی و دێموکراسی و ڕزگاریی گەلی کورد درێژە بە خەبات دەدا.


دەستبەسەرکرانی چالاکێکی کرێکاری کورد لەلایەن هێزە ئەمنییەتییەکانی رێژیمی ئێران\n12:44 - 16 رێبەندان 2714\nکوردستان میدیا: هێزە ئەمنییەتییەکانی ئیدارەی ئیتلاعاتی رێژیمی ئێران، چالاکێکی کرێکاری کوردی خەڵکی سنەیان دەستبەسەر کرد.\nبەپێی راپۆرتی ماڵپەڕی کۆمیتەی هاوئاهەنگی بۆ یارمەتیدان بۆ دامەزراندنی دامەزراوە کرێکارییەکان، رۆژی یەکشەممە رێکەوتی ١٢ی رێبەندانی ١٣٩٣ی هەتاوی، زانیار دەباغیان چالاکی کرێکاری کوردی خەڵکی سـنە لەلایەن هێزە ئەمنییەتییەکانی رێژیمی ئێران دەستبەسەر کراوە.\nبەپێی ئەو راپۆرتە، هێزە ئەمنییەتییەکانی ئیدارەی ئیتلاعاتی رێژیم ئەو چالاکە کرێکاریەیان لە ماڵی خۆی کاتێک ویستوویەتی بچێتە سەر کار دەستبەسەر کردووە.\nهێزە ئەمنییەتییەکانی رێژیمی ئێران دوای دەستبەسەرکران، تەلەفوونی ئەو چالاکە کرێکارییە کوردەیان کوژاندۆتەوە و بۆ شوێنێکی نادیار راگواستووە و هەتا یەک رۆژ دوای دواتر بنەمالەی ناوبراویان ئاگادار نەکردۆتەوە کە ناوبراو دەستبەسەر کراوە.\nئیدارەی ئیتلاعاتی رێژیمی ئێران لە سـنە، دوای بەدواداچوونی بەردەوامی بنەماڵەی زانیار، دەستبەسەرکرانی ئەو چالاکە کرێکارییە کوردەیان لەلایەن هێزە ئەمنییەتییەکان تەئید کردووە.\nهەتا ئێستا لە هۆکاری دەستبەسەرکرانی و دۆخی زانیار دەباغیان، چالاکی کرێکاری کورد هیچ زانیارییەک لەبەر دەستدا نییە.\nلەو پەیوەندییەدا رۆژی یەكشەممە رێکەوتی ١٢ی رێبەندانی ١٣٩٣ی هەتاوی مێهرداد ئەمین وەزیری لە چالاکانی کرێکاریی کورد لە پەیوەندییەکی تەلەفوونیدا ئاگادار کرایەوە کە دەبێ بە مەبەستی لێپێچینەوە خۆی بە لێکۆڵەری لقی یەکی دادگای سـنە بناسێنێت.\nمێهرداد ئەمین وەزیری\nئەو چالاکە کرێکارییە کوردە، رۆژی دووشەممە رێکەوتی ٨ی بەفرانباری ١٣٩٣ی هەتاوی لەلایەن هێزە لیباس شەخسیەکانی سەر بە وەزارتی ئیتلاعات لە شوێنی کارەکەیدا دەستەبەسەر و دوای ١٠ رۆژ لە دەستبەسەرکرانی لە ستادی خەبەری ئیتلاعاتی سـنە با دانانی بارمتەی ٥٠ میلیۆن تمەنی بە شێوەی کاتی ئازاد کرا.\nرێژیمی ئێران بەردەوام یەکێک لە حکوومەتەکانی پێشێلکاری مافی مرۆڤ لە جیهاندا ئەژمار دەکرێت و ساڵانە پێشێلکاری مافی مرۆڤ لە ئێراندا لەلایەن رێکخراوی نەتەوە یەکگرتووەکان مەحکووم دەکرێت.\nپێشێلکردنی مافی کرێکاران وەک بەشێک لە پێشێلکاری مافی مرۆڤ لە ئێراندا ئەژمار دەکرێت.\nپێشگرتن لە دامەزراندنی ناوەند و دامەزراوە کرێکارییەکانی سەربەخۆ، وەرگرتنی مافی کۆبوونەوەکان، مانگرتن و خۆپیشاندانەکان، نەبوونی پشتیوانی یاسایی لە مافی هێزی کار و ... لەو مافانەن کە رێژیمی ئێران لە بواری مافی کرێکاران بە شێوەیەکی سیستماتیک پێشێل دەکات.\nدەستبەسەرکرانی چالاکانی کرێکاری و ئەندامانی کۆمیتەی هاوئاهەنگی بۆ یارمەتی بە دامەزراوە کرێکارییەکان لە کوردستان لە حاڵێکدایە کە بەپێی بەندی ٤ی ماددەی ٢٣ی جاڕنامەی جیهانی مافی مرۆڤ پەسندکراوی کۆڕی گشتیی رێکخراوی نەتەوە یەکگرتووەکان هەر کەس بۆ پشتیوانی لە بەرژەوەندی خۆی مافی دامەزراندن و ئەندامبوونی لە یەکیەتییە سنفیەکاندا هەیە.


فیدراسیۆنی زیندانیانی سیاسی کوردستان ئیدانەی دەستگیرکردنی سیاسەتمەدارانی هەدەپە دەکات – کوردی – RojNews.News\n26/09/2020 - 7:55:57 pm\nفیدراسیۆنی زیندانیانی سیاسی کوردستان، لە ڕاگەیەندراوكیدا ئیدانەی دەستگیرکردنی سیاسەتمەدارانی هەدەپە دەکات لە تورکیا و باکوری کوردستان و دەڵێت: پێمانوایە ئەو هەڵوێستەی دەوڵەتی تورک بەردەوامبوونە لە سیاسەتی پاکتاوکردنی گەلی کورد و پاڵپشتی داعش و گروپە تیرۆریستیەکان.\nماوەی دوو ڕۆژە لە چەندین شاری تورکیا و باکوری کوردستان، پۆلیسی تورک دەستیکردووە بە دەستگیرکردنی ئەندامان و سیاسەتمەدارانی کورد و هەدەپە و هاوسەرۆکی شارەوانیەکان.\nفیدراسیۆنی زیندانیانی سیاسی کوردستان، لە ڕاگەیەندراوێکدا کە وێنەیەکی بۆ ڕۆژنیوز هاتووە هەڵوێستی خۆیان لەسەر ئەو ڕەشبگیریەی دژ بە سیاسەتمەدارانی کورد لەتورکیا نیشانداوە و دەڵێن: ماوەی دوو ڕۆژە لە چەندین شاری تورکیا و باکوری کوردستان، پۆلیسی تورک دەستیکردووە بە دەستگیرکردنی ئەندامان و سیاسەتمەدارانی کورد و هەدەپە و هاوسەرۆکی شارەوانیەکان، ڕژێمی ئەردۆغان بەمەبەستی چەواشەکردن و بەلاڕێدابردنی ڕایگشتی ناوخۆی تورکیا و پشتگیریکردنی داعش و گرووپە تیرۆریستیەکان، بەردەوامە لە سیاسەتی پاکتاوکردنی کورد لە کوردستان و تورکیا، لە چوارچێوەی شاڵاوە بێکۆتاکانی هێزەکانی ڕژێمی تورکیا دژ بە ئەندام و لایەنگر و سیاسەتمەدارانی هەدەپە.\nهەروەها هاتووە: ڕۆژی هەینی ٢٥ سێپتێمەبەری ٢٠٢٠ دەیان سیاسەتمەدار و پەرلەمانتار و سەرۆک شارەوانی و ئەندام و لایەنگرانی هەدەپە لەلایەن هێزەکانی دەوڵەتی تورک دەستگیرکران، بەپێی زانیارییەکان دەوڵەتی تورک بە تاوانی پشتگیرکردنی بەرخۆدانی کۆبانێ دژ بە داعش کە شەش ساڵ لەمەوبەر بەرخۆدانی کۆبانێ سەرکەوت، ئەو شاڵاوەی دژ بە ئەندامانی هەدەپە دەستپێکردووە.\nلەبەشێکی دیکەی ڕاگەیەندراوەکەدا هاتووە: فیدراسیۆنی زیندانیانی سیاسی کوردستان، دەستبەسەرکردنی کوردان لە باکوری کوردستان و تورکیا ئیدانە و مەحکوم دەکەین، پێمانوایە ئەو هەڵوێستەی دەوڵەتی تورک بەرەوامبوونە لە سیاسەتی پاکتاوکردنی گەلی کورد و بەردەوامبوونە لە پاڵپشتی داعش و گروپە تیرۆریستیەکان، دەستپێکردنی ئەو شاڵاوە لە ٢٥ی سێپتێمبەر کە سێیەمین ساڵیادی بە ڕێوەچوونی ڕیفڕاندۆمی باشوری کوردستانە، نامەیەکی ڕوونە بە کوردانی چواربەشی کوردستان، دووژمن وەک یەک قەوارەی نەتەوەیی دەڕوانێتە کوردانی چوار بەشی کوردستان.\nلە کۆتایشدا هاتووە: کوردی ئەمڕۆ جیاوازە، کورد ئەمڕۆ خاوەن هێزی خۆیانن، سیاسەتی پاکتاوکردن و دەستبەسەرکردن ناتوانێت کورد لەناوببات، باشترە بۆ ڕژێمی ئەردۆغان کێشەکانی ناوخۆی تورکیا چارەسەربکات و هەتا زووە لەو زۆنگاوە سیاسیەی لە گەڵ ووڵاتانی جیهان تێیکەوتووە کیشەکانی چارەسەر بکات و ڕایگشتی ناوخۆی تورکیا بە دەستبەسەرکردنی سیاسەتمەدارنی کورد چەواشە نەکات، داواکارین لە هەموو مرۆڤدۆست و ئازادیخوازێک دژی پاکتاوکردن و دەستبەسەرکردنی کوردان لە دژی سیاسەتەکانی ئەرۆغان خاوەن هەڵوێستبن.


وتووێژ:گود ئینەف - ویکیپیدیا، ئینسایکڵۆپیدیای ئازاد\nگود ئینەف لە مەودای ویکیپرۆژەی مۆسیقادایە، ھەوڵێکی کراوەی گشتییە بۆ جێگیرکردن و پەرەپێدان بە مۆسیقا و بابەتە پەیوەندیدارەکان پێوەی لە ویکیپیدیادا. ئەگەر ئارەزووی بەشداریکردن دەکەیت، دەتوانیت ئەو وتارە دەستکاری بکەیت کە بەستراوەتەوە بەم پەڕەیەوە.\nگود ئینەف لە مەودای ویکیپرۆژەی ئێڤەنێسنسدایە، ھەوڵێکی کراوەی گشتییە بۆ جێگیرکردن و پەرەپێدان بە ئێڤەنێسنس و بابەتە پەیوەندیدارەکان پێوەی لە ویکیپیدیادا. ئەگەر ئارەزووی بەشداریکردن دەکەیت، دەتوانیت ئەو وتارە دەستکاری بکەیت کە بەستراوەتەوە بەم پەڕەیەوە، یانیش ببە بە ئەندامێک.\nبینینی وتارەکە لەماوەی ٣٠ ڕۆژی ڕابردوودا\nئەی ئەمە بگوێزینەوە بۆ کوێ ھاوڕێیان؟ "باشییەکی بەس" گونجاوە؟—ژیار مێرلن وتووێژ  ١٥:٤٦، ١٦ی تشرینی دووەمی ٢٠١٦ (UTC)[وەڵامدانەوە]\nکوا کێ دەڵێ باشییەکی بەس؟ دەبێ زیاتری بیر لێ بکەینەوە.--چالاک وتووێژ ١٨:١٣، ١٦ی تشرینی دووەمی ٢٠١٦ (UTC)[وەڵامدانەوە]\nGood Enough، ئەگەر باش بەرامبەر بە Good دانێین و Enoughیش بە واتای بەس دێت، واتە گۆرانییەکە ئاوا دەڕوات\n« Am I good enough for you to love me too »\nئایا منیش ئەوەندە باشم بۆتۆ تۆش خۆشت بوێم؟ بەڵام سەرناوی گۆرانییەکە ھەر Good Enoughە ئێ چیش دابنێن خۆ بشڵێین باشی بەس زۆر ناتەواو دیارە ئەوھا. نازانم بەرامبەر enough چی دابنێن؟ —ژیار مێرلن وتووێژ  ١٨:٣٨، ١٦ی تشرینی دووەمی ٢٠١٦ (UTC)[وەڵامدانەوە]\nقسەکانت تەواوە. ھەر چی فکری لێ دەکەمەوە ئێمەی کورد بە good enough ھەر دەڵێین «ئەوەندە باش»:\nif it was good enough for you, it was good enough for me: ئەگەر بۆ تۆ ئەوەندە باش بووە، بۆ منیش ئەوەندە باش بووە.\nyou've never thought i was good enough: قەت بیرت نەدەکردەوە ئەوەندە باش بم.\nim not good enough for her: ئەوەندە باش نەبووم بۆی.\nthat's good enough for now بۆ ئێستا ئەوەندە باشە.\n--چالاک وتووێژ ٠٦:٥٨، ١٧ی تشرینی دووەمی ٢٠١٦ (UTC)[وەڵامدانەوە]\nکامیان دابنێین باشترە بەڕای تۆ؟ ئەوەندە باش زۆر گونجاو نییە بەڕای من بۆ سەردێڕ، ھەرچەندە ڕاستیشە، پێت چۆنە "باشییەکی بەس" دابنێین یان شتێکی لەو بابەتە؟ —ژیار مێرلن وتووێژ  ١٥:٥٣، ١٧ی تشرینی دووەمی ٢٠١٦ (UTC)[وەڵامدانەوە]\nئاخر ھیچ کوردێک ناڵێ "باشییەکی بەس"! بڵا با ھەر ئینگلیزی بێ.--چالاک وتووێژ ١٨:٢٠، ١٧ی تشرینی دووەمی ٢٠١٦ (UTC)[وەڵامدانەوە]\nئەگەر کوردییەکەتان دەوێت دەبێتە (تەواو باش)، گەرنا (باشییەکی بەس) مانایەکی نییە. | سەرچیا — ٢٠:٤٥، ١٧ی تشرینی دووەمی ٢٠١٦ (UTC)[وەڵامدانەوە]\nڕاستییەکەی ھیچ کامێک لەوانەی وتومانە گونجاو نین. وەک کاک چالاک وتی با جارێ ئینگلیزی بێت تاکو شتێکمان بە مێشک دێت.٢١:٠٢، ١٧ی تشرینی دووەمی ٢٠١٦ (UTC)\nئەو پێکھاتەی ئاوەڵناو+enoughە لە کوردیدا نیە و تایبەتی ئینگلیزییە. منیش ئەو کێشەیەم ھەبووە. لە کوردیدا بە پێی کانتێکست جۆراوجۆر مەعنا دەکرێتەوە. بۆ نموونە I am not tall enough to touch the ceiling دەبێتە ھێندە کەڵەگەت نیم دەستم بگاتە سەرمیچەکە. The little toil of love, I thought would be large enough for me ئازارە بچووکەکەی ئەوین لێم سەروزیادە. She is not good enough for this position ئەو بۆ ئەم پۆستە باش نیە. وەک عەرزم کرد بەرامبەری نیە، بەڵام بمانھەوێت بە زۆر بۆی دابنێین ھێند باش، ئەوەندە باش، تەواو باش و شتی ئاوا خراپ نیە. پیرەھەڵۆ (وتووێژ) ١٨:٣٠، ١٠ی نیسانی ٢٠١٧ (UTC)[وەڵامدانەوە]\nئاساییشە، کوردیش ئیدیۆمی وای ھەیە. بۆ نموونە شتێک کە لەوە بچێت: بەش خۆی. بۆ نموونە: من لە ڕێزمان بەش خۆم دەزانازانم. ئەو کوڕە بەش خۆی زیرەکە. ئەو کارخانەیە بەش خۆی پارەی دەرھێناوە. پیرەھەڵۆ (وتووێژ) ١٨:٣٣، ١٠ی نیسانی ٢٠١٧ (UTC)[وەڵامدانەوە]\nوەرگیراو لە «https://ckb.wikipedia.org/w/index.php?title=وتووێژ:گود_ئینەف&oldid=524866»\nئەم پەڕەیە دواجار لە ١٥:٣١ی ٢٥ی ئایاری ٢٠١٧ نوێ کراوەتەوە.


پارتی و پێكھاتەكان\nپارتی نەتەوەخوازترین حزبی كوردییە، لە ڕووی نێزیكی لە ئاینیی پیرۆزی ئیسلامیشەوە بە باوەڕپێكراوترینە، بەڵام لە هەموو حزبە كوردیی و عێراقییەكان زیاتر پشت و پەنای پێكهاتە نەتەوەیی و ئایین و ئایدییاجیاوازەكانە؟داكۆكی سەرســـەختی مافەكانیانە، بەرگرییان لێ دەكات و دەیانپارێزێ، ســـەقامگیریی سیاســـی و كۆمەڵایەتی و دەروونی بۆ دابین كردون.\nبۆ مێژوو، بیرۆكەی سیســـتەمی "كۆتا "ی هەڵبژاردنەكان هی پارتییە، كە زۆربەی حزبە كوردییەكان، بە ئیســـلامی و عەلمانییەوە بەردەوام تانەی لێ دەدەن و داوای هەڵوەشـــانەوەی دەكەن، بەڵام سەركەوتوو نەبوون، جگە لە پارتی، پێكهاتەكان بچووكترین ماف و پۆست و پێگەیان لە سایەی حزبە دژەكۆتاكان نییە، تەنیا بە دروشم و بەرنامەی ڕازاوەی بانگەشە باسیان دەكەن.\nبەڵام لە مێژووی دوور و نزیكی پارتیدا، پێكهاتەكان لە ئۆرگان و هەیكەلیەتی حزبی و حكوومیی بەشـــی پارتیدا، بوونییان هەبوەو خۆیان بە خاوەنی پارتی زانیوە.\nئەمەش لە خۆڕاو و بە ڕواڵەت و ڕەحم و بەزەیییەوە نەهاتووە، بەڵكو لەباوەڕی قووڵی نەگۆڕ و چەسپیوی فكر و فەلسەفەی نەهجی پارتی و بارزانیدا هاتووە..\nئاخر كە پارتی داوای داهاتوویەكی باشتر و نەوایەكی ئارام و خۆشگوزەرانی بۆمیڵەتەكەی دەكات ، باوەڕی وایە: دەبێ لە وڵاتەكەیدا، لۆژیكی یەكسانی و برایەتی و پێكەوەژیانی مرۆڤایەتی نێوان پێكهاتە جیاوازەكان بكرێتە سەوابت و سیستەمی نیشتمان. پارتـــی ئاوا دەتوانێ نیشـــتمانێكی نوێ بنیات بنێ كە جێی گشـــت ڕۆڵەكانی نەتەوە و هاونیشـــتمانیانی تێـــدا ببێتەوە و چەمكی هاووڵاتیبوون بە مانا مەدەنییە نوێیەكەی لەم نیشـــتمانەی كە ناوی هەرێمی كوردســـتانە دابمەزرێت. چونكە پارتی خۆی بە چەترە گەورەكەی خەڵكی خۆی و هاوكات میڵەتیش بە چەترو پشـــتیوانی خۆی دەزانێ و هەڵقوڵاوی نێو جەرگەی ئەو جەماوەرە پابەندو بەبیروباوەڕەیە، هەر بە پشـــتیوانیی ئەوانیش توانیویەتی نزیك بە ســـەدەیەك خەبات و خزمەتی ســـەربەرزانە بگەیەنێتە ئەنجام ،لەلایەكی دیكەوە ببێتە پشتیوان و دابینكەر و داكۆكیكەری هەموو ماف و ویستێكی ئەو میللەتە.


ناتوانین لەگەڵیان بژین\n"داواكاری گه‌نجانی ناڕازی كفری روون نییه"\nدوو حاڵه‌تی نوێی تووشبوون به كۆرۆنا له ئیداره‌ی راپه‌ڕین راگه‌یه‌ندرا\n ناتوانین لەگەڵیان بژین\nسەربەخۆیی، تەنیا مافێكی رەوای خەڵكی كوردستان نییە، بەڵكو هەڵچنینی ئەو دیوار و پەرژینەشە كە لە شەڕی مەزهەبیی بێ كۆتایی نێوان شیعە و سوننە جیاماندەكاتەوە. شەڕێكی عەبەسی و شووم و بێهودە، كە چڵە پووشێكی ئێمەی كوردی تێدا نییە و لە تاقیكردنەوەی هاوژیانییش لەگەڵ هەردوولای ئەو ململانێیەدا، بەشی ئێمە، جگە لە كوشتن و سەركوتكردن و سەربڕین و نانبڕین بەدەستی هەردولایان، هیچی دیكە نەبووە.\nئێمەی كورد، لە توندرۆیی سوننەگەرایی عروبەوی، ئەنفال و كیمیایی و قوات خاسسە و بەعس و داعشمان بینی، لە توندرۆیی شیعەگەراییش نانبڕین و پیلانگێڕی و حەشدی شەعبی. ئێمە لە عێراقدا هەردوو سەردەم و باڵادەستیی هەردوولایانمان تاقیكردەوە و، دەركەوت دوو دیوی دراوێكن. هەردووكیشیان لە شەڕێكی هێندە بێ ئامان و رقاویدان، ئەوەی هاوشمشێریان نەبێ، دوژمن و كافر و سەر بە بەرەكەی دیكەیە. لای ئەوان، ئەم شەڕە بێهوودەیە شەڕی چارەنووسە و هیچیان بەلاوە گرنگتر نییە و هەر یەكەشیان میللەتانی موسڵمانی وەك ئێمەی وەك سووتەمەنی بۆ شەڕە پیرۆزەكەی خۆی دەوێ.\nئەوەی لەم زۆنگاوی تەخەللوف و پاشڤەڕۆییەدا تا ئێستا ئێمەی پاراستووە و جیای كردووینەتەوە و، نەیهێشتووە پێمان بۆ ناو ئەو ململانێ مەزهەبییە هەڵخلیسكێ، تەنیا و تەنیا كوردبوون و كوردستانی بوون و دەستگرتنە بە دۆز و ناسنامە و ئامانجی نەتەوەیی خۆمانەوە.\nئەوەی تا ئێستا پێگە و جێگەی تایبەت بەخۆی لە گەرمەی ئەم شەڕ و ململانێی فرەلایەن و فرە میحوەرەی ناوچەكەدا بۆ كوردستان هێشتۆتەوە، حیكمەتی بارزانییە و، ئەویش خۆپاراستنە لە تیوەگلانی ئەو شەڕە مەزهەبییە كە هیچ گوزارشتێك لە دۆز و داوا و بەرژەوەندییەكانی كورد ناكات.\nلێرەش بەدواوە، كە ململانێی مەزهەبی لە نێوان هەردوو جەمسەری ئیقلیمیی شیعە و سوننە لە ناوچەكەدا خەریكە هەراشتر دەبێ، دەستگرتنی زیاترمان بەو حیكمەت و سیاسەتە عەقلانییەوە پێویستترە. دەبێ دووربین لەهەر میحوەربەندییەكی ئیقلیمی، كە تەسفییەی حساباتی ئەو دوو مەرجەعییەتە مەزهەبییە پێكیان هێناون. هەر خۆتێكەڵكردنێك نەك هەر دەمانكاتە سووتەمەنی و پاشكۆی ململانێیەكی بێهوودە و پووچگەرا، دۆزی میللەتەكەشمان دیزەبەدەرخۆنە دەبێ و لە ژێر تەپ و تۆزی ئەو شەڕە شوومەدا لەبەین دەچێ.\nدەبێ بە هەر نرخێك بێ، بوون و سەربەخۆیی دۆز و ئیرادە و بڕیاری خۆمان بپارێزین. راستە ئێمە لە ناوچەكەداین و ململانێیكان لێمان نزیكن. راستە لە ناوچەكەدا جۆرەها سەنگەر لێكگیراوە، ململانێی مەزهەبی تا دێ پەرەدەستێنێ، پێكدادانی جۆرەها بەرژەوەندی هەیە، چەندین روانگا و ئیرادەی جێوپۆلیتیكانەی جیاواز بەریەك كەوتوون . ئەوانە هەموو راستین، بەڵام دەبێ ئێمەش وەك خۆمان راستییەك بین لە تەنیشت ئەو راستییانەی دیكەوە، میللەتێك كە دەیەوێ لە وڵات و سەرزەمینی خۆیدا سەربەخۆ و ئازاد بژی دوای ئەوەی بۆ هەموو لایەك دەركەوت كە ناتوانێ لەگەڵ ئەوانە درێژە بە هاوژییانی بدات.\nبۆیه‌ش، بەیەك مەسافە لە هەمووان راوەستاوە و بەشێك نییە لەو بەرژەوەندییە ئیقلیمییە بەریەككەوتووانە. بەڵكو بەشێكە لە خۆی و بەشێكە لە ئیرادەیەكی نێودەوڵەتی بۆ لەنێوبردنی تیرۆر وەك سەرسەختترین دوژمنی هەموو گەلانی ناوچەكە و جیهان .\nبا نەھێڵین رقمان تیا بچێنن\nپه‌لامارده‌رانی كوردستان و، ئاڵاکەی تێكشكان\nنە ئەوان شەراكەتیان قبووڵكرد و نە ئێمە پاشكۆیەتی\nسەربەخۆیی لەدەست بدەین فیدرالییشمان لەدەست دەچێ\nشنگال پێی گوتین فیدرالیزم كورد لە جینوساید ناپارێزێ\nتەنیا سەربەخۆیی دەمانپارێزێ\nئاكامى گرەوی ئیقلیمی\nمیوانەكەی سلێمانی !


ترامپ سپای پاسدارانی بە شێوەی فەرمی خستە لیستی تیرۆرەوە\nئێوارەی رۆژی دووشەممە ١٩ی خاکەلێوەی ١٣٩٨، دۆناڵدترامپ سەرکۆماری ئەمریکا لە ڕایگەیاندنێکدا بە شێوەی فەرمی سپای پاسدارانی خستە ناو لیستی تیرۆرەوە.\nئەمە یەکەمجارە کە ئەمریکا یەکەی سەربازی وڵاتێک بە شێوەی فەرمی دەخاتە لیستی تیرۆرەوە.\nترامپ لەم راگەیاندنەدا نووسیوە :" ئەمڕۆ من بە شێوەی فەرمی لە لایەن دەوڵەتەکەمەوە رایدەگەیەنم کە سپای پاسداری کۆماری ئیسلامی، سەرجەم ئەو هێزانەی سەر بە سپان وەک سپای قودس، بە پێی ماددی ٢١٩ یاسای کۆچ و مانەوە، دەخەمە لیستی تیرۆرەوە. ئەم کارە بێ وێنەیە کە وەزارەتی دەرەوە جێبەجێی دەکات، دەرخەری ئەو راستییەیە کە ئێران جگە لەوەی پشتوانی حکومەتی تیرۆریسمە، بەڵکوو سپای پاسدارانی ئینقلابی ئیسلامی بە شێوەی چالاکانە بەشداری تیرۆریسم دەکات وەک ئامرازێکی بەڕێوەبردنی دەسەڵات و پشتیوانی ماددی تیرۆرەوە پەرەی پێ دەدات."\nهەروەها هەر لەم پەیوەندەدا دۆناڵد ترامپ جەختی لەوە کردۆتەوە کە :" سپای پاسدارنی شۆڕشی ئیسلامی کەرەسە و ئامرازی سەرەکی دەوڵەتی ئێرانە بۆ پەرەپێدان و برەودانی تیرۆریسمی نێودەوڵەتی ئەو رژیمە."\n"جیسۆن بلازاکیس" کە تا ماوەیەک لەوە پێش بەرپرسی نووسینگەی وەستانەوە دژی تیرۆریسمی ئابووری و کاروباری گەمارۆکان بوو، بە واڵ ستریت جۆڕناڵی راگەیاندووە کە ئەمە یەکەمجارە سپای پاسداران وەک رێکخراوێکی دەرەکی تیرۆریستی ، بناسرێت و بخرێتە ئەم لیستەوە.\nئەو هەروەها وتوویەتی :" تا ئێستە نەبووە بەشێک لە دەوڵەتێک بخرێتە ئەم لیستەوە. ئەم کارە ئەنجامی قووڵی لێ دەکەوێتەوە لە داهاتوودا."\nسپای پاسداران لە دەرەوەی سنوورەکانی ئێران خەریکی دەستێوەردانە و بەردەوام دەست لە کاروباری وڵاتان وەردەدات و بەشێک لە سپای پاسدران لە سووریە، لوبنان و عێراق و یەمەن چالاکی هەیەو لە ژێر ناوی جیاوازدا خەریکی دەستێوەردانن لە کار و باری ئەم وڵاتانە. هەروەها لە ناوخۆی وڵاتیش، نیوەی ئابووری و هێزە سەربازی و ئەمنییەتییەکانی وڵات بەدەستی سپای پاسدارانە. بەشێکی زۆر لە بازرگانی ئێران قۆرخی ئەم ناوەندە سەربازییەیە. بەشێکی زۆر لە پرۆژەکانی وەک بەنداو دروستکردن، رێگاوبان، پرۆژەی دروستکردنی شارۆچکەکانی خانووبەرە، هەموان قۆرخی ئەم ناوەندە سەربازییەن کە وەک ئۆختاپووسێک دەستی بەسەر ئابووری ئێراندا گرتووە.\nعەرەبستانی سعوودی و بەحرین مانگی ئۆکتۆبەری ساڵی ٢٠١٨ سپای پاسداران و بەرپرسانی سەربازی سپای قودسی خستە لیستی گەمارۆکان و هەروەها لیستی ئەو کەسانەوە کە دەستیان هەیە لە تیرۆردا.\nناوەندی هەواڵنێری روەیتەرز لەم بارەوە راپۆرتێکی بڵاو کردۆتەوەو نووسیویەتی :" ترامپ دەیهەوێت لە ساڵڕۆژی چوونەدەرەوە لە بەرجام ئەم بڕیارە راگەیەنێت."\nئەوەی کە سپای پاسدران وەک بەشێک لە دەوڵەت بخرێتە لیستی گەمارۆکان و لیستی تیرۆرەوە، کاریگەری زۆری دەبێت لە سەر کۆنتڕۆڵ کردنی دەستێوەردانی ئێران لە ناوچەکە. لە هەمانکاتدا گوشاری ئابووری دەخاتە سەر ئێران و رژیمی کۆماری ئیسلامی ناچار دەکات پشتیوانیەکانی لە هێزە تیرۆریستییەکانی ناوچەکە کەم بکاتەوە.\nهەر لەم پەیوەندەدا، رۆژنامەی نیۆیۆرک تایمز رۆژی ٢٨ی مارچی ٢٠١٩ رایگەیاند کە دوابەدوای گوشارە ئابوورییەکان بۆ سەر ئێران پشتیوانی ماددی ئەم رژیمە لە گرووپە ئیسلامییەکانی ناوچەکە کەمتر بۆتەوە.بە پێی ئەم ڕاپۆرتەی نیۆیۆرک تایمز، حەسەن نەسروڵڵا دانی بەوەدا ناوە کە پشتیوانییە مادییەکانی ئێران کەم بۆتەوەو ئەمەش کاریگەری بووە لەسەر ئەوان. بە پێی زانیارییەکانی نیۆیۆرک تایمز، حیزب اللە ی لوبنان لە مانگی جێنیڤەری ٢٠١٩ەوە نەیتوانی مووچەی هێزەکانی بدات. هێزەکانی حیزب اللەی لوبنان و ئەو هێزەسەربازییانەی فەلەستین کە لە لایەن ئێرانەوە پشتیوانی دەکرێن ، گۆشت نییە بیخۆن و تەنها ڕوویان کردۆتە خواردنی پەتاتە. لە سووریەش هێزە میلیشیاکان و هێزە سەربازییەکانی سەر بە ئێران ٣ مانگە مووچەیان وەرنەگرتووە.\nهەر لەم پەیوەندەدا "بێن ساس" سێناتۆری کۆماریخوازی ئەیالەتی "نەبراسکا" لەسەر ئەو باوەرەیە کە ئەمە هەنگاوێکی زۆر گرینگییە بۆ گوشارزۆرتر خستنە سەر ئێران- گەورەترین پشتیوانی تیرۆریسم و هۆکاری نائارامی ناوچەکە- و بەم شێوەیە ئەم کارەی ترامپی بە کارێکی کاریگەر و دروست زانیوە.\nهەروەها مایک گالاگەر، ئەندامی مەجلیسی نوێنەرانی ئەمریکا لە تویتێکدا لە تویتەری خۆی نووسیویەتی :"ئەمە زۆر شتێکی باشە کە دەوڵەتی سەرکۆمار ترامپ دەیهەوێت کە سپای پاسدارن بخاتە لیستی تیرۆرەوە. ئێمەش دەبێت لە کۆنگرە کارێکی وەها بکەین."\nپێشتر ژمارەیەک لە بەرپرسانی کۆماری ئیسلامی لە بەرامبەر ئەوەی کە راگەیەندرابوو کە رۆژی دووشەممە ١٩ی خاکەلێوە، سپای پاسداران دەکەوێتە لیستی تیرۆرەوە هەڵویستیان نیشاندابوو. بۆوێنە بەرپرسی گشتی سپای پاسداران هەڕەشەی کردبوو کە ئەگەر ئەمریکا سپای پاسداران بخاتە لیستی تیرۆرەوە :" ئەرتەش و هێزە ئەمنییەتییەکانی ئەمریکا لە رۆژئاوای ئاسیا ئەو ئارامشەیان نابێت کە ئێستا هەیانە."\nبەتیرۆریست ناوزەدکردنی سپای پاسداران و ئەوەی کە ئەم ناوەندە سەرکەوتگەرە سەربازییە دەستی لە سەرچاوە مادییەکانی کورت بێتەوە یان لانیکەم بەشێکی لە داهاتەکانی ببڕدرێت جگە لەوەی دەستێوەردانی رژیم و سپا لە ناوچەکە کورتتر دەکاتەوە لە هەمانکاتدا لە لایەکەوە دڵگەرمی و پشتیوانییە بۆ بزووتنەوەی جەماوەری و سیاسی لە ئێران و کوردستان و لە لایەکیترەوە سپا و رژیم ئیتر ئەو توانا ماددی و ئابوورییەیان نابێت کە بتوانن بە زۆری پارە خەڵک بۆلای خۆیان رابکێشن و لە هەژاری خەڵک کەڵک وەربگرن لە بەرژەوەندی خۆیاندا بۆ زیاتر کردنی هێزی چەکدار و ناچەکداری سەر بە سپا و بەسیج.\nسپای پاسداران کە هەر لەسەرەتای دامەزرانی کۆماری ئیسلامییەوە بە مەبەستی ئەو شتەی کە خۆیان ناویان دەنا پارێزگاری لە بنەماکانی حکوومەتی ئیسلامی دامەزراوە، وەک باسکی سەربازی رژیم کاری کردوە بۆ جێبەجێ کردنی سیاسەتی "هەناردەکردنی ئیسلام" بۆ دەرەوەی سنوورەکان. کە لە راستیدا هەمان سیاسەتی هەناردەکردن و پەرەپێدانی تیرۆریسم و نانەوەی ئاژاوەو بشێوییە لە رۆژهەڵاتی ناوەڕاست. سپای پاسداران گەورەترین پشتیوانی "حیزب اللە لوبنان"، " حەشدی شەعبی عێراق"، "حەماسی فەلەستین"، "حووسیەکانی یەمەن" و رژیمی ئەسەد و میلیشیاکانی پشتیوانی ئەسەدە. ئەمە بەو مانایە کە ترامپ و دەوڵەتەکەی جیدین لەسەر ئەوەی دەستی ئێران لە ناوچەکە کورت بکەنەوەو بەر بە سەرەڕۆییەکانی کۆماری ئیسلامی و سپای پاسداران بگرن لە ناوچەکە.\nلەم چەند ساڵەی دواییدا بە هۆی کێشەی ئابوورییەوە سپا هەوڵیداوە لە کوردستان خەڵک بۆلای خۆی راکێشێت و لەو باروودۆخە لە بەرژەوەندی خۆی کەڵک وەربگرێت. بەڵام ئەم بڕیارە لە سەر سپا بەشێکی زۆر لە سەرچاوە داراییەکانی رژیم کەم دەکاتەوەو ئیتر ناتوانێت بەو شێوەیە خەڵک بۆ لای خۆی رابکێشێت. نەک تەنها خەڵکی کوردستان و ناوچەکانیتری ئێران، سپا لە رێی ئەو سەرمایەوە کە دەستی دەکەوت هێزی وەک "لەشکری فاطمیون"ی دروست کردبوو لە سوورییە و لە دۆخی خراپی ئابووری خەڵکی ئەفغانستان کەڵکی وەردەگرت بۆ ئەوەی بیان نێرێتە بەرەی شەڕ لە سوورییە. ئەم بڕیارە دەستی سپا لە ناوخۆی ئێران و دەرەوەی ئێران کورتتر دەکاتەوەو سەرەنجام دەتوانێت لە خزمەت بزووتنەوەی جەماوەری خەڵکدا بێت لە ئێران و ناوچەکەش.\nبە کورتی ئەتوانین بڵێین تیرۆریسمی ئیسلامی لە رۆژهەڵاتی ناوەڕاست لێدانێکی گەورەی بەرکەوتووە، هەڕەشەو گوڕەشەکانی بەرپرسانی ئێرانی و لەوانە بەرپرسانی سپای پاسداران لە ئەمریکا و هێزەکانی ئەمریکاش هەر لە چوارچێوەی هەڕەشەدا دەمێنێتەوە. لە چەند ساڵی رابردوودا هێزەکانی ئیسرائیل لە سووریە زۆر جاران بنکەکانی سەر بە کۆماری ئیسلامیان بۆمباران کردوەو ژمارەیەکی زۆر لە هێزەکانی سەر بە سپایان کوشتووە. بەڵام ئێران نەیتوانیوە هیچ پەرچەکردارێک نیشان بدات و تەنانەت ژمارەی کوژراوەکانی خۆی شاردۆتەوەو هەواڵەکانیشی پەردەپۆش کردوە.\nبەچوونە ناو لیستی تیرۆرەوەی سپای پاسداران ئابووری ڕووخاوی ئێران زیاتر بەرەو ڕووخان دەبات لەبەر ئەوەی سپای پاسداران دەستی بەسەر بازرگانی ئێراندا گرتووە. بەشێکی زۆر لە بازرگانی ناوخۆیی و دەرەوەی وڵاتی ئیران قۆرخی سپای پاسدارانە. هەر لەم پەیوەدەداو بە دەرک کردن لەم بابەتە ترامپ لە راگەیاندنەکەی ئەمڕۆیدا وتی :" ئەگەر لەگەڵ سپای پاسداران مامەڵە بکەن واتە سەرمایەی تیرۆریسم ئامادە دەکەن. ئەم بڕیارە هەڵگری پەیامێکی روونە بۆ تاران کە پشتیوانی کردنی لە تیرۆریسم ئەنجامی خراپی دەبێت بۆی. ئێمە گوشارە ئابوورییەکانی خۆمان بۆ سەر رژیمی ئێران زیاتر دەکەین ، بۆ ئەوەی پشتیوانی تیرۆریسم بۆ ئێران قورستر تەواو بێت و تێچوویەکی زیاتری ببێت. ئێمە پەرە بەم گوشارانە دەدەین تا ئەو کاتەی کە تاران دەستبەرداری نانەوەی ئاژاوەو یاخیگەری دەبێت."\nلەگەڵ راگەیاندنی ئەوەی کە سپای کەوتۆتە ناو لیستی گەمارۆکانەوە، نرخی دۆلاری ئەمریکا و زێڕ بەرامبەر بە تمەن بەرزبوونەوەی بەرچاوی بەخۆیەوە بینی بە شێوەیەک کە کاریگەرییەکانی بە بازاڕەوە دیارە.\nخەڵکی ئێران لەم چەند ساڵەی رابردوودا لە باری ئابوورییەوە، بە تایبەت لە یەک ساڵی رابردوودا باجی زۆری سەرەڕۆییەکانی رژیمیان داوەو ئەم گوشارە ئابوورییانەی کە بەهۆی سیاسەتەکانی رژیمەوەیە ژیانی خەڵکی لە ئیران قورستر کردوە.